LIVE BLOG: Эрдўғон уч кунлик давлат ташрифини Бухорода якунлаб¸ Сеулга учиб кетди\n23 апрел 2021, Тошкент вақти: 00:35\nапрел 30, 2018\nЭрдўғон ва рафиқаси Бухородан Сеулга учиб кетиш олдида.\nТуркия президенти Режеп Таййип Эрдўғон 29 апрель куни оқшом икки кунлик давлат ташрифи билан Ўзбекистонга келди\nТуркия президенти расмий сайтида берилишича, Эрдўғон Туркия ва Ўзбекистон ҳукуматлари ўртада бой берилган имкониятларни қайта тиклашига ишонч билдирган.\nУшбу жонли блог орқали Эрдўғон ташрифига оид тафсилотларни биргаликда кузатамиз.\nМавзуга оид маълумотларни Telegram, WhatsApp тармоғидаги рақамларимиз: +420 724 971 539; +420 724 740 755 орқали йўллашингиз мумкин. Фото ва видео тасвирларни илова қилишни унутманг!\nТуркия президенти Бухородан Сеулга учиб кетди\nПрезидент матбуот хизмати тарқатган хабарга кўра¸ 1 май куннинг иккинчи ярмида Туркия президентининг Ўзбекистонга қилган уч кунлик давлат ташрифи якунланди.\nТуркия президенти Режеп Таййип Эрдўғон сафарининг "самарали ва мазмунли" бўлгани таъкидланган расмий баëнотга кўра¸ давлат раҳбарларининг Кўксаройда бўлиб ўтган музокаралари натижасида 25 та ҳужжат имзоланган¸ Экспомарказда икки мамлакат ишбилармонлари 3 миллиард долларлик келишувларга эришган".\n"Бухоро зиёрати учрашувларга қўшимча мазмун бахш этди"¸ дейилади баëнотда жумладан.\nТуркия президенти Бухородан Жанубий Корея пойтахти Сеулга учиб кетди. Эрдўғон ва рафиқасини Бухоро халқаро аэропортида президент Шавкат Мирзиёев ва рафиқаси кузатиб қўйди.\nЭрдўғон ва делегацияси Бухорони зиëрат қилди\n1 май куни тонгда Туркия президенти Режеп Таййип Эрдўғон ва унга ҳамроҳлик қилаëтган турк делегацияси вакиллари Бухорога келди.\nТурк делегациясига ҳамроҳлик қилаëтган журналистларнинг ëзишича¸ Эрдўғон ўтирган учқич Бухоро халқаро аэропортига эрталабки соат 9:30 да қўнган ва турк делегациясини Бухоро вилоят ҳокими Ўктам Барноев кутиб олган.\nЭрдўғон ва рафиқасига Ўзбекистон президенти Шавкат Мирзиëев ва унинг рафиқаси Зироат Ҳошимова ҳамроҳлик қилди.\nЭрдўғон Бухоро сафари давомида шаҳар марказидаги Арк ва Пойи- Калон мажмуаларини бориб кўрди¸ шунингдек шаҳардан 10 километрча масофада жойлашган Баҳоуддин Нақшбандий маданий мерос объектини зиëрат қилди.\n1544 йили Абдулазизхон ибн Убайдуллохон томонидан асос солинган бу зиëратгоҳда Нақбандия тариқати асосчиси Баҳоуддин Нақшбанд ва унинг онаси мақбара комплекси мавжуд.\nТуркия президенти Режеп Таййип Эрдўғоннинг Нақшбандия тариқатига алоҳида эҳтиром кўрсатиши айтилади.\nТуркия президенти Режаб Тоййип Эрдўғон 30 октябрда Олий Мажлис палаталарининг қўшма йиғилишида сўзлаган 20 дақиқали нутқини марҳум шоир Эркин Воҳидовнинг “Ўзбегим” шеъридан иқтибос келтириш билан бошлади.\nШундан сўнг ўзбек ва турк халқи биродар эканини таъкидлаган Эрдўғон Ўзбекистон ҳукумати Туркия фуқаролари учун виза режимини соддалаштирганини олқишлади.\nСўзи давомида турк лидери икки давлат ўртасидаги савдо-иқтисодий алоқалар ривожланиб бораётганига алоҳида эътибор қаратди.\n“Биргаликда қилган ҳаракатларимиз оқибатида 2018 йил бошига келиб икки томонлама товар айрибошлаш ҳажми 25 фоизга ўсиб, 1,5 миллиард долларлик кўрсаткичга етди. Сўзсиз, бу қониқарли кўрсаткич эмас. Мақсадимиз бу кўрсаткични 5 миллиард долларга етказишдир”, - деди Эрдўғон.\nТуркия президенти ўз мамалакати Ўзбекистоннинг иқтисодий жиҳатдан ривожланишига “барча имкониятлар доирасида” кўмаклашишга тайёр эканини айтди.\nМирзиёев: Ўзбекистон Туркий тилли давлатлар ҳамкорлик кенгашига қўшилди\nЎзбекистон Туркий тилли давлатлар ҳамкорлиги кенгашига қўшилади. Бу ҳақда 30 апрель куни Туркия президенти Режаб Тоййип Эрдўғон билан учрашувдан сўнг ўтказилган брифингда президент Шавкат Мирзиёев маълум қилди.\n“Биз бу масалани президент Эрдўғон билан узоқ муҳокама қилдик. Ўзбекистон байроғи ташкилотга аъзо бошқа давлатлар байроқлари қаторидан ўз жойини эгаллайди. Ўзбекистон Бишкекда ўтадиган кейинги йиғилишда иштирок этади. Бу ўта муҳим ва буюк қарор", — деди Шавкат Мирзиёев.\n1992 йилда Туркий тилли давлатлар саммити ўтказила бошланган эди. 2009 йилнинг 3 октябрида Озарбайжоннинг Нахичеван минтақасида Туркий тилли давлатлар ҳамкорлиги кенгашини ташкил этиш бўйича шартнома имзоланган.\nДунёдаги туркий тилли 6 давлатдан бири бўлган Ўзбекистон раҳбарияти Туркий тилли давлатлар ҳамкорлиги кенгаши саммитларидан бирортасида иштирок этган эмас.\nКенгашга аъзо бўлган Озарбайжон, Туркия, Қозоғистон ва Қирғизистон 2013 йилнинг августида Бокуда бўлиб ўтган саммитда Ўзбекистон ва Туркманистонни ҳам ташкилотга аъзо бўлишга чақирган эди.\nМазкур ташкилот Туркий тилли мамлакатлар маданиятини сақлаб қолиш ва ўзаро сиёсий, иқтисодий ва маданий ҳамкорликни кучайтириш мақсадида тузилган.\nЎзбекистон ва Туркия ўртасида Стратегик шериклик олий кенгаши тузилади\nБу ҳақда president.uz сайти Президент Мирзиёевнинг оммавий ахборот воситалари вакиллари учун ўтказилган брифингда берган баёнотига таяниб хабар қилди.\n"Музокаралар халқларимиз ўртасидаги азалий дўстлик ва қардошлик анъаналарига мос ҳолда, очиқ, сермазмун ва самарали бўлди. Ҳамкорлигимизнинг бугунги ҳолати холисона баҳоланиб, унинг устувор йўналишлари ва истиқболдаги вазифалари аниқ белгилаб олинди. Икки давлат раҳбарлари раислигида Стратегик шериклик олий кенгаши тузиш бўйича келишувга эришилди", - деган президент Мирзиёев.\nРежеп Таййип Эрдоған ўз навбатида музокаралар ўзаро англашув, манфаатдорлик ва ишонч асосида ўтганини, Туркия ва Ўзбекистон ҳамкорлиги янада мустаҳкамланиб, стратегик даражага кўтарилганини таъкидлади. Кўлами ва аҳамияти катта бўлган келишувларга эришилганидан, эртага Бухородаги муборак қадамжоларни зиёрат қилажагидан бахтиёр эканини билдирган.\nЎзбекистон Туркия билан 3 млрд долларлик битимлар имзолаши кутилмоқда\nТошкентда бўлиб ўтаётган Ўзбекистон – Туркия бизнес-форумида 50 дан ортиқ янги инвестициявий лойиҳалар бўйича умумий қиймати 3 миллиард долларга тенг битимлар имзоланиши кутилмоқда. Бу ҳақда president.uz сайти хабар қилди.\nТуркия ,билан Ўзбекистон ўртасида 24 та ҳужжат имзоланди\nЎзбекистон Республикаси Президенти Шавкат Мирзиёев ва Туркия Президенти Режеп Таййип Эрдўғон сўзлашувларидан сўнг Ўзбекистон – Туркия ҳамкорлигининг ҳуқуқий асосларини янада мустаҳкамлаш мақсадида икки мамлакат ҳукуматлари, вазирлик ва идоралари ўртасида иқтисодиёт, савдо-сотиқ, транспорт-логистика, саноат, илм-фан, таълим, туризм ва бошқа соҳаларга доир 24 та ҳужжатга имзо чекилди.\nБу ҳақда хабар қилган Ўзбекистон Миллий ахборот агентлигига кўра, оммавий ахборот воситалари вакиллари билан учрашувда Президент Шавкат Мирзиёев ва Президент Режеп Таййип Эрдўғон музокаралар ўзаро англашув ва ҳурмат руҳида ўтганини, имзоланган ҳужжатлар Ўзбекистон Республикаси билан Туркия Республикаси ўртасидаги узоқ истиқболли ҳамкорликни янада мустаҳкамлашга хизмат қилишини таъкидладилар.\nЭмине Эрдўғон: Зироатхонга раҳмат!\nЎзбекистон пойтахти Тошкент шаҳрида Зироатхон Мирзиёева билан самарали учрашув ўтказдик. Самимий қабул учун катта раҳмат, деб ёзди ўзининг Твиттер саҳифасида Туркия президенти Режаб Тоййиб Эрдўғоннинг турмуш ўртоғи Эмине Эрдўғон.\nЎзбекистон ва Туркия Президентлари мулоқотни икки мамлакат расмий делегациялари иштирокида давом эттирдилар.\nБу ҳақда хабар қилган Ўзбекистон Миллий ахборот агентлигига кўра, музокарада савдо, саноат, қишлоқ хўжалиги, транспорт, туризм, илм-фан ва бошқа соҳалардаги ҳамкорликни ривожлантириш масалалари муҳокама қилинган.\nЎзаро савдо ҳажми ва унинг таркибини кенгайтириш бўйича ижобий ўзгаришлар алоҳида қайд этилди.\nТуркия Ўзбекистоннинг муҳим савдо шерикларидан биридир. Яъни, Россия, Хитой ва Қозоғистондан кейин тўртинчи ўринда туради.\nАгентликка кўра, 2017 йилда Ўзбекистон билан Туркия ўртасидаги товар айирбошлаш ҳажми 30 фоизга ортиб, 1,5 миллиард АҚШ долларини ташкил этган.\nЭрдўғон ўзи билан тадбиркорларни олиб келди\nТуркия президенти Режаб Тоййип Эрдўғоннинг Ўзбекистонга сафари доирасида Ўзбек-Турк бизнес форуми ҳам ўтказилиши режалаштирилган.\nФорум ишида Туркиядаги 230 та ташкилот ва компаниянинг 283 вакили иштирок этиши Озодликка келиб тушган рўйхатдан кўриниб турибди.\nЎзбекистонга келган тадбиркорлар орасида молиявий ташкилотлар, озиқ-овқат саноати, туризм, қурилиш, кимё саноати, бир сўз билан айтганда бизнеснинг барча турлари вакиллари бор.\nЎзбекистон билан Туркия ўртасида товар айирбошлаш ҳажми 20%га ўсди\nЎзбекистон - Туркия ўртасида 2017 йилда давлатлар ўртасида товар айирбошлаш ҳажми 30 фоизга ортиб, 1,5 миллиард долларни ташкил этди. Бу кўрсаткич жорий йилнинг биринчи чорагида эса 400 миллион долларни ташкил этди. Бу ўтган йилнинг мос даврига нисбатан 20 фоиз ўсиш демакдир.\nБу ҳақда Ўзбекистон Миллий ахборот агентлиги хабар қилди.\nПрезидент Мирзиёев Туркия президенти Режаб Тоййип Эрдўғонни Кўксаройда кутиб олди\nТошкентга 29 апрелда давлат ташрифи билан келган Туркия президенти Режаб Тоййип Эрдўғонни 30 апрель куни эрталаб Кўксаройда расмий кутиб олиш маросими бўлиб ўтди.\nАйни пайтда президент Шавкат Мирзиев ва Режаб Тоййип Эрдўғон ўртасида тор доирадаги музокаралари бўлиб ўтмоқда.\n“Учрашувда асосан савдо-иқтисодий, инвестициявий ва маданий-гуманитар ҳамкорликни ривожлантиришга катта эътибор қаратилмоқда. Президент Шавкат Мирзиёевнинг Туркияга ўтган йилги давлат ташрифи икки мамлакат ўртасидаги сиёсий ишончни мустаҳкамлаб, барча соҳалардаги алоқаларга кенг йўл очган эди. Ўзбекистон ва Туркия халқи бу галги музокаралардан ҳам катта натижалар кутмоқда”, дейилади Ўзбекистон президентининг расмий сайтида эълон қилинган хабарда.\nТуркия президенти Режаб Тоййип Эрдўғон Ўзбекистонга давлат ташрифи доирасида 1 май куни ҳамкасби Шавкат Мирзиёев билан музокаралар ўтказганидан сўнг Олий Мажлис палаталарининг қўшма йиғилишида чиқиш қилади.\nШундан сўнг президентлар биргаликда икки давлат етакчи банклари ҳамда ширкатлари раҳбарлари иштирокида ўтадиган бизнес-форумида қатнашади.\nТашриф давомида турк президенти Бухорога боришни ҳам режалаштирган. Эрдўғон Тошкентга сафари арафасида журналистларга берган интервьюсида:\n-Бухорога ташриф катта аҳамиятга эга. Туркия Ўзбекистонда Имом Ал-Бухорий номидаги Халқаро илмий-тадқиқот маркази ва Имом Мотурудий номидаги ислом тадқиқотлари марказини ишга туширишни режалаштирмоқда. Бу масалада ўзаро англашувга эришганмиз. Ташриф давомида барча масалалар ишлаб чиқилади,- деб айтган.\nЭрдўғон Тошкентга 29 апрель куни келди. Уни Тошкент аэропортида бош вазир Абдулла Арипов кутиб олди.\nПрезидент Эрдўғонни Тошкент аэропортида Бош вазир Абдулла Арипов қарши олган\nТуркия президенти Режеп Таййип Эрдўғон 29 апрель куни оқшом давлат ташрифи билан Тошкентга келди.\nGazeta.uz сайтининг хабар қилишича, олий мартабали меҳмонни Тошкент аэропортида Бош вазир Абдулла Арипов қарши олган.\nЎзбекистонга йўл олишдан аввал Туркия президенти Истанбулдаги Ота Турк аэропортида бирифинг ўтказди.\nТуркия президенти расмий сайтида берилишича, Эрдўғон Туркия ва Ўзбекистон ҳукуматлари ўртада бой берилган имкониятларни қайта тиклашига ишонч билдирган.\nШунингдек, Ўзбекистонда Имом Бухорий ва Имом Мотурийдийлар номидаги илмий-тадиқиқот институтларини очиш ниятини тилга олган.\n"Бу борада биз ўзаро бир фикрдамиз. Умид қиламанки, шу сафаримиз давомида бу масалада аниқ бир қарорга келамиз", деди турк матбуотига сафари юзасидан маълумот берган Туркия президенти.\nЭрдўғон президент Мирзиёев таклифи билан 29 апрель - 1 май кунлари Ўзбекистонга давлат ташрифини амалга оширади.\n27 апрель куни Ўзбекистон Ташқи ишлар вазирлиги берган маълумотга кўра, олий даражали Тошкент учрашувларида ўзаро ҳамкорликни мустаҳкамлаш йўл-йўриқлари баробарида глобал ва минтақавий хатар ва таҳдидларга қарши кураш масаласи ҳам муҳокама қилинади.\nСафар доирасида Туркия президенти Ўзбекистон Олий Мажлисининг иккала палатаси қўшма мажлисида нутқ сўзлайди.\nШавкат Мирзиëев ва туркиялик меҳмон икки давлат етакчи банклар¸ компания ва ширкат раҳбарларининг қўшма бизнес форумида ҳам иштирок этади.\n1 май куни Эрдўғоннинг Бухоро вилоятига сафари режалаштирилган.\nСўнгра Эрдўғон бошлигидаги турк делегациясининг Жанубий Кореяга учиб кетиши кутилмоқда.\nТуркия президентининг 29 апрель куни Тошкентга келиши арафасида Озодлик гаплашган айрим турк ширкатлари раҳбарлари¸ Ўзбекистон президентининг чақириқларига қарамай¸ ҳукумат амалдорлари турк сармояси учун сунъий тўсиқлар яратаëтганини билдирган эди.\nЭрдўғон 29 апрелда Тошкентга келади. Турк бизнеси ўз муаммолари ҳал этилишига умид қилмоқда\nТуркия президенти Эрдўғон Олий Мажлисда нутқ сўзлайди\nТуркия президенти Эрдўғон давлат ташрифи билан Тошкентга келди\nЭрдўғоннинг Тошкентга давлат ташрифи расман бошланди\nЭрдўғон: Бухорога ташрифим катта аҳамиятга эга


ТераТавсиф: Xiaomi Mi Note 10 Lite (4-қисм) - Terabayt.Uz\nТераТавсиф: Xiaomi Mi Note 10 Lite (4-қисм)\nXiaomi Mi Note 10 Lite смартфони тавсифининг тўртинчи қисмида фойдаланувчи интерфейси ва қурилманинг бенчмарк синовларидаги натижаларига тўхталиб ўтамиз.\nТавсифнинг бошқа қисмлари билан танишиш учун бу ерга босинг.\nAndroid 10 асосидаги MIUI 11\nҚаҳрамонимиз ҳозирги аксарият Xiaomi ва Xiaomi'га алоқадор смартфонлар (аҳем, Poco) сингари Android 10 асосидаги MIUI 11 интерфейсида ишлайди. Бутун интерфейс бўйлаб содда дизайн ва юқори даражада сайқал ишлари кўриниб туради ва бу йиллар давомида амалга оширилган ўзгаритириш/такомиллаштириш ишлари натижасидир.\nБиометрик хавфсизлик борасида, Xiaomi Mi Note 10 Lite экранни қулфдан чиқариш учун сизга ёки бармоқ изи, ёки юзни танишдан бирини танлаш имконини беради. Бармоқ изи сканери тез ва ишончли ишлагани боис сизга ушбу усулдан фойдаланишни маслаҳат берган бўлардик. Юзни таниш унчалик ҳам ишончли эмас, бироқ қулайлик сиз учун биринчи ўринда бўлса, унда, ушбу усулдан фойдалансангиз ҳам бўлади.\nҚурилмани қулфдан чиқаришда акс эттириладиган бир неча анимациялардан бирини танлашингиз мумкин. Xiaomi бу борада ҳам майда деталларгача эътибор бергани учун компанияга мақтов айтмасдан илож йўқ.\nMi Note 10 Lite Доим ёниқ экранни қўллаб-қувватлайди. Ушбу функция доим ишлаб туриши ёки маълум вақт доирасидагина ёниқ туришини белгилаб қўйишингиз мумкин. MIUI 11'да жуда кўп мавзулар бор. Улардан бирини танлашингиз ва ҳатто баъзиларини ўзингизга мослаштириб олишингизнинг имкони ҳам бор. Доим ёниқ экран ойнаси фаол бўлганда янги билдиришномалар келса, экран четларида бу акс этади.\nҚулф экранида, шунингдек, бир неча тезкор функциялар мавжуд. Ойнанинг чап томонидаги тезкор панелдан Mi Пульт ва IoT гаджетларингизни назорат қилишингиз ва фонарни ёқиб-ўчиришингиз мумкин.\nНавигация, одатдагидек, экран қуйисидаги учта тугма воситасида амалга оширилади. Бироқ ишоравий бошқарув имкони ҳам бор. Олдинги иловага ўтиш учун экраннинг ён томонларини суриш керак бўлади.\nБутун тизим бўйлаб амал қилувчи Қора режим ҳам бор. Интерфейснинг деярли барча жиҳатлари, масалан, обойлар, иконкалар, шрифт ва ҳ.к. ларни дидингизга мослаштириб олсангиз бўлади.\nMIUI, бундан ташқари, Хавфсизлик иловасига ҳам эга. У ердан қурилмангизни вирусларга қарши сканер қилиш, қора рўйхатни бошқариш, мобил маълумотлардан фойдаланишни назорат қилиш/тақиқлаш, оператив хотирани кешдан тозалаш кабиларни бажариш имкони бор. Илова, шунингдек, ўрнатилган иловаларга берилган рухсатларни бошқариш ва қайси илова қанча даражада аккумулятор қувватидан фойдаланиши мумкинлигини белгилаш, керак бўлса, тақиқ қўйиш мумкин.\nXiaomi'нинг қатор мультимедиа иловалари ҳам бор — Галерея, Мусиқа ва Видео плейер. Баъзи минтақаларда бу иловаларда пуллик стриминг хизматлари ҳам тақдим қилинади. MIUI 11 ҳужжатларни кўриш учун янги иловага ҳам эга ва дастур деярли барча оммабоп файл форматларини қўллаб-қувватлайди. Mi Note 10 Lite инфрақизил нур таратгич воситасида ишловчи Mi Пульт иловасига ҳам эга эканлиги эсдан чиқмасин. FM Радио ҳам бор, албатта.\nҚаҳрамонимиз Lite бўлмаган шериги каби Snapdragon 730G чипида ишлайди. Қуалcоммънинг ўрта тоифанинг ўрта синфига мансуб ушбу чипи саккиз ядроли асосий процессорга эга; CPU 2+6 типидаги конфигурация асосига қурилган: 2.2 GHz лик 2 та Kryo 470 Gold ва 1.8 GHz лик 6 та Kryo 470 Silver ядролари бор. График процессори эса — Adreno 618. Тезкор ва доимий хотира борасида учта танлов бор — 6/64, 6/128 ва 8/128ГБ. Тавсифимида 6/128ГБ лик версиядан фойдаланяпмиз. Доимий хотира UFS 2.1 типида.\nGeekBench 5.1 (якка ядроли)\nGeekBench 5.1 (бир неча ядроли)\nGeekBench тести натижаларига эътибор қаратсак, қурилмамиз ўртача натижа кўрсатганини кўрамиз. Snapdragon 730 (G-сиз) га эга Galaxy A71, Mi 9T ва realme Х2'лар якка ядро синовларида бироз яхшироқ натижа қайд этгани кўринади. Snapdragon 765 лик Motorola Edge эса анчайин яхшироқ натижа кўрсатиб, Kirin 810'да ишловчи Huawei P40 Lite ва Honor 9X'лар билан бир қаторда турибди.\nAnTuTu ҳам бизнинг смартфонга бошқа шерикларидан кўра пастроқ балл берди.\nЎҚИНГ: ТераТавсиф: Xiaomi Redmi Note 9 Pro (4-қисм)\nXiaomi Mi Note 10 Lite yuqori toifaga mansub «aka»si Mi Note 10 bilan deyarli bir xil darajada kuchli va bir xil texnik jihatlarga egaligi bois qurilma nomidagi «Lite» so‘zi foydalanuvchiga smartfon haqida ma'lumot berishdan ko‘ra ko‘proq chalg‘itadi. Xiaomi faqatgina kamera moduliga o‘zgartirishlar kiritgan, biroq 108MP o‘rniga qo‘yilgan 64MP kamera ham maqtovga loyiq. Mi Note 10 Lite anchayin arzon; bu borada «Lite» jumlasi smartfonga mos keladi.\nAsaxiy 3 150 000 сўм Сотиб олиш\nRadius 3 380 000 сўм Сотиб олиш\nMediapark 3 485 000 сўм Сотиб олиш\nKatta va yorug‘ AMOLED ekran\nA'lo darajadagi akkumulyator avtonomligi\nYaxshi yorug‘likda sifatli tasvirlar\nA'lo darajadagi video stabilizatsiyasi\nFoydalanishga qulay MIUI interfeysi\nApdeytlarning tez-tez kelishi\n3.5 mm audio jek\nTelefoto kamera mavjud emas\nPast yorug‘likda kamera sifati ko‘ngildagidek emas\nSelfilar sifati a'lo darajada emas\nmicroSD karta sloti yo‘q\n#Xiaomi #Xiaomi Mi Note 10 Lite #ТераТавсиф: Xiaomi Mi Note 10 Lite


Аёллар қуроли. — Dilkashradio.com\nАссалому алайкум, опа сингиллар. Биз бугунги бу пардоз воситаси учун қадимги Миср гўзалларидан миннатдор бўлмоғимиз лозим. Миср аёллар ўзлари кашф этган бу бўёқни шу қадар ардоқлашган-ки, хаттоки уни ўзлари билан нариги дунёга хам олиб кетишган. Ўликлар салтанатида хам пардоз-андозсиз қолмаслик учун. Ўрта асрларга келиб лаб бўёғидан фойдаланган аёл жодугарликда айбланади. Косметика оламида қайта туғилиш Ренессанс, яъни уйғониш даврида рўй беради. Бу даврда косметикадан шу қадар кўп фойдаланишадики, хатто 27 асрда инглиз парламенти: агар хотин тўйдан кейин никох тузилмасдан илгаргидек гўзал эмаслиги ошкор бўлгудек бўлса, эркакка ундан ажралиш хуқуқини берадиган қонун чиқаришга мажбур бўлади. Людовик 16 саройида эса эркаклар хам лаблари соқол – мўйловларидан ажралиб туриши учун лаб бўёғидан фойдаланишган. 1915йил АҚШда илк бор замонавий кўринишга эга бўлган лаб бўёқлари пайдо бўлади. 20-30 йилларга келиб лаб бўёғи фақатгина аслзодалар эмас, балки оддий аёл хам сотиб олишга қурби етадиган гўзаллик воситасига айланади.\nГўзаллик қурбонлик талаб этади! Аёллар гўзал кўриниш учун лаб бўёғи тамига хам чидашга мажбур бўлишган. Мисол учун Нефертити лабларидан занг хиди келган, чунки фиръавнлар даврида аёллар асалари муми билан аралаштирилган темир оксидидан фойдаланишади. 1882 йил узум таъмли лаб бўёғи яратилади. Унинг таркибига янги сут, асалари муми, ва қора узум илдизи киритилганди. Аёл лаб бўёғи устидан тўлиқ ғалаба қозониши учун яна битта қадам қолганди. У хам амалга оширилади. Тез орада савдо расталарида синтетик бўёқли воситалар пайдо бўлади. Аммо лаб бўёғининг йирик бир камчилиги бор эди…\nАмерикали ёзувчи Пол Гэллико 1952 йил: “аёллар лабларидаги бўёқнигн кетиб қолишидан қўрққанликлари боис миллион ва миллиардлаб бўсалар амалга ошмай қолганлиги” тўғрисида қайғуриб ёзади. Аммо бу камчилик хам тезда тузатилади. Дўкон расталарида Франциянинг «руж безе” лаб бўёғи пайдо бўлади. У эндиликда қўрқмасдан бўса олиш имконини берганди. Етмишинчи йиллар аёлларга: лаблар учун ялтирагич воситалар тухфа қилди. Лаб бўёқларининг турли жуда хилма-хил. Таркибига қараб лаб бўёқлари намлантирувчи, озиқлантирувчи, кун давомида ранги ўчмайдиган, гигиеник ва лаб учун блескларга бўлинади.\nНамлантирувчи лаб бўёқлари – лабларни фақат бўяб қолмасдан, юмшатиб, қуриб кетишининг олдини олади. Камчилиги лабдан тез ўчиб кетади.\nОзиқлантирувчи лаб бўёқлари – совуқ об-хавода лабларни ёрилишдан сақлайди. Камчилиги лабларингизни ясси қилиб кўрсатиб қўйиши мумкин.\nРанги ўчмайдиган лаб бўёқлар из қолдирмайди ва 24 соат давомида лабдан ўчмайди. У лабга осон суртилади ва жуда хушбўй бўлади. Камчилиги бундай лаб бўёғидан хар куни фойдаланиш мумкин эмас, чунки у лабларни қуритиб юбориши мумкин.\nГигиеник лаб бўёқлар – лаб қуриб кетиши ва ёрилишининг олдини олади. Камчилиги: йўқ, фақат битта нарса, гигиеник лаб бўёқлари лабларга ранг бермайди. Сизга лаб бўёғи хақида етарлича маълумот бердик, хисоби. Энди фақат ранг танлаш хақида сухбатлашсак бас. Буғдой ран тери сохибалари ёрқин рангли помадани танлашлари лозим.\nОппоқ тери сохибалар табиий рангдаги лаб бўёқларини танлаганлари маъқул.\nСифатли помада осон суртилади, хушбўй хидга эга бўлади. Энг яхшиси уни харид қилаётганингизда дўконнинг ўзидаёқ уни лабларингизга суртиб кўринг. Лаб бўёғининг максимал сақланиш муддати уч йилгача бўлади. Кисточка ёрдамида суртилса кўпроқ муддат хизмат қилиши мумкин. Бевосита лабларга суртилса – бир йилдан ортиқ сақланмаслиги керак. Агар қуёқда қолиб кетган бўлса, бу лаб бўёғидан уч ойдан ортиқ фойдаланиш ман этилади. Қандай косметик воситани танласангиз хам унинг сифати ва ўзингизга ярашадиганини танланг. Шунда сиз гўзал ва бетакрор бўласиз.


Собиқ Андижон вилояти ҳокими Қобилжон Обидовга «Ўзбекистон Қаҳрамони» унвони қайтариб берилди – Газета.uz\nLotinchada 15 сентябрь 2021, 10:09 Сиёсат\n11 йил давомида Андижон вилоятини бошқарган Қобилжон Обидовга президент фармонига асосан «Ўзбекистон Қаҳрамони» унвони ва «Олтин юлдуз» медали қайтариб берилди, деб хабар бермоқда «Дарё».\nҚобилжон Обидов 1951 йилда Қўрғонтепа туманида туғилган бўлиб, 1972 йилда Андижон пахтачилик институтининг Гидромелиорация факультетини тамомлаган. Турли йилларда қурилиш трестининг иш бошқарувчиси, ёрдамчи корхоналар бошқармаси бошлиғи, технологик жамлаштириш бошқармаси бош муҳандиси, трест бошқарувчиси вазифаларида ишлаган.\n1988−1993 йилларда Марҳамат тумани ҳамда Андижон шаҳрига раҳбарлик қилган. 1993−1996, 1997−2004 йилларда Андижон вилоятини бошқарган. 1996 йилдан 1997 йилга қадар бош вазирнинг биринчи ўринбосари бўлган.\nҚобилжон Обидов 1995 йилда «Меҳнат шуҳрати» ордени, 1998 йилда эса «Ўзбекистон Қаҳрамони» унвони билан мукофотланган.\n2004 йилда унинг «Ўзбекистон Қаҳрамони» унвони «номаълум сабабларга кўра» қайтариб олинган. Хорижий ОАВларда унвон унинг ўғли билан боғлиқ жиноят иши ортидан қайтариб олингани таъкидланади, деб қайд этди «Дарё».\nМустақилликнинг 30 йиллиги арафасида Қобилжон Обидовга Шавкат Мирзиёев фармони билан «Ўзбекистон Қаҳрамони» унвони ҳамда «Олтин юлдуз» медали қайтариб берилди.


Соҳибқирон ҳақида жуда кўп ривотлар, ҳикоятлар тўқилган, достонлар битилган, асарлар яратилган. Қўлимиздаги китоб “Темурнома” Амир Темур Кўрагон жангномаси деб номланиб, Салоҳиддин Тошкандий қаламига мансуб. Китоб дастлаб 1908 йилда Ильин босмахонасида тошбосма усулида чоп этилган. 1991 йили эса “Чўлпон” нашриётида қайта нашр қилиниб китобхонлар қўлига тегди.\n“Темурнома” бадиий асар бўлиб, туркий тилда битилган. Бироқ асардаги тарихий боғланишлар ҳақиқатга асосланган.\nЎқувчи мутолаа жараёнида туркий тилнинг мураккаб хусусиятлари, товуш ўзгаришларига дуч келсада, сўзни бироз мушоҳада қилиб матнни бемалол тушуниб боради.\nАсар анъанавий ҳамддан бошланиб, сўнгра Мовароуннаҳрда ҳукм сурган сулолалар тилга олинади.\n“Соҳибқироннинг оналаридан туғилмоқлари баёни” бобида қизиқ маълумотлар келтирилади. Тегина Бегим билан Тўрағай Баҳодир никоҳ қилингач мўғул амири Қозоғон орага суқилади. Зийрак ўқувчи мўғуллар билан туркий аҳолининг низолари фақатгина сиёсий кураш доирасида чекланиб қолмай, Ўрта Осиё халқи учун муқаддас бўлган оилавий масалаларга тақала бошлаганлигини англаб етади.\nМўғул амири Қозоғон билан Муҳаммад Тўрағай қайнота ва куёв. Амир Қозоғоннинг қизи Йўқун Бегим Тўрағайнинг биринчи хотини. Амирнинг Тегина Бегимга илинжи борлиги қалб амри эмас, балки мўғул амирлари билан ҳисоблашмасдан қилинган никоҳ аҳдлашуви унинг иззат-нафсига тегади. Йўқун Бегим Тегина Бегимга кундошлик алами ва адовати билан жуда кўп ёмонликларни солади, хатто уни ўлдириш ҳақида режа тузади. Бунга сабаб Йўқун Бегимнинг тушида Тегина Бегимдан туғилажак фарзанд соҳибқирон бўлиши аён бўлади ва у Тегина Бегимнинг отаси номидан қалбаки хат уюштириб тезлик билан Бухорога етиб келишини уюштиради. Лекин тақдир инояти билан олти ойлик ҳомиласи бўлган Тегина Бегим ўлмай қолади.\nБу детал буюк инсонларнинг дунёга келишлари Оллоҳнинг муҳофазасида эканидан далолат беради.\nБўлажак соҳибқироннинг туғилишини ҳам мунажжимлар каромат қиладилар. Асарда келтирилган Темурнинг болалиги ҳақидаги ривоят ва афсоналар китобхон ҳайратини оширади. Айтайлик, Темур болалигида. Занжир Сара қудуғидан қирқ қул сув тортадиган қовғани ёлғиз ўзи тортади. Қассобнинг зил-замбил қанорасини бир бармоғи билан отиб юборади. У қудуқдан қирқ маротаба сув тортиб, чарчаб ухлаб ётганида бир илон кўксига чиқиб кулча бўлиб ётади. Шу дақиқада отаси уни излаб келиб шу қудуқ ёнида тўхтаган эди. Одамлар саросимада турганида Темур уйғониб қолиб, қўрқмасдан пайт пойлаб кўксидаги илоннинг бошини тишлаб узиб ташлайди. Балки, бу воқеаларда муболаға, бироз бўрттириш бордир. Лекин унинг болалигида етти йил қўтир касалига чалингани ҳақидаги лавҳалар бошқа тарихий манбаларда ҳам келтирилган. Темур табибнинг буюрганига риоя қилиб етти йил давомида бирор марта жароҳатларига қўлини теккизмайди.. Шунда табиб боланинг сабр ва бардошига тан бериб отасига сиз ўғлингизга ҳарбий санъатни ўргатинг, бундаги ирода шунга мойил,дейди.\nБобдан бобга асар мазмуни қизиқарли ҳикоятлар, ибратли нақллар билан бойиб бораверади. Амир Темурнинг Ўрта Осиёни мўғуллардан тозалаши, Дашти қипчоқ, рус мулклари сари юришлар, Эрон ва Ироққа, Туркияга қўшин тортишлар давомида рўй берган саргузаштлари ўқувчини темурийлар салтанати ҳаёти томон етаклайди.\nОхирги достонларда Елдирим Боязид билан бўлган жанг тасвирланади.. Елдирим ўғли Султон Шаблини Амир Темур олдига элчи қилиб жўнатади. Урушмаслик ҳақида аҳднома етилиб келаётганда, Елдирим сабрсизлик билан жангни бошлаб юборади.\nЖангда АмирТемурнинг лашкарлари катта жасорат кўрсатади.\nТахтга чиққанидан то сўнгги нафасига қадар ҳарбу зарбга умрини бағишлаган Амир Соҳибқирон Ўтрорда касалланиб вафот этади. Кун совуқ, ҳукмдор соч олдиради. Мирзони чақириб бир байт ёздиради:\n“Чу бир соат, чу бир лаҳза, чу бир дам,\nБўлак ҳол ўзгарур аҳволи олам.\nБугун Соҳибқирон жони амири\nЖасаднинг кишваридан топса барҳам.\n“Муборак жасадларини Сарой Мулк хоним Самарқандга олиб келиб дафн айладилар. Мотамларида барча уламо фузалолалар йиғлаб. уч кунгача умаро, беклар ёш ўрнига қон йиғладилар.\nИлоҳи, қорайсун фалакни юзи,\nТўкулсун кўзум ёшидек юлдузи.\nКуйуб Ой, тутулсун қуёши анинг,\nБу мотамға зулмат ўлуб кундузи.” (“Темурнома”.Тошкент “Чўлпон” 1991, 327-бет. )\nАсарда яна бир лавҳа борки, у ҳар қандай китобхонни таъсирлантирмай қўймайди. Ровийларнинг ривоят қилишларича, Соҳибқирон Искандар Зулқарнайн мақбарасини зиёрат қилади. Мақбара эшигида Жаҳоннома кўзгусини кўради.. Кўзгу юқорисига шундай лавҳ битилган эди:\n“Эй, бани одам, фалакнинг гардиши билан кечами, кундузми бу ерга қадам қўйсангиз, қадамни билиб қўйгайсиз, бу тождорлар жойидир. Бу Жаҳоннома кўзгуси ибратдир, бу дунё кўб-кўб яхши зотларни барҳам берибдир. Бу дунё бир эски работдирким неча-неча карвонлар ғуборини елга бергандир. Эй азизим, кўнгилни буз, ул ғаддор дунёга қўйма, сочини муаттар қилиб, кундузи юзини зеб берғонига мағрур бўлма, юзини кўриб, сочларини тузоғига илинма, бу жаҳон боғлари ранж ила доғдир. Бу олам гулистонларига кўп боқма, гўристонларига ҳам бир боқ, алардан ибрат ол.\nЭй нури айиним, ниҳол қаддинг олам ҳодисотларидан букилгай, вужудинг дарахти ўлим шамолидан япроқлари тўкилгай, бу жаҳон давлати ўлимни олдида ҳеч нимага арзимас. Эй гўзал йигит, бу ғазал сенга насиҳатдир:\nБу давлати жаҳонинг дирҳамға арзимайдир,\nУмринг борича минг шод, бир ғамга арзимайдир.\nДавлат менга фаровон деб ўлма шоду хандон,\nКўрдинг жаҳонни чиндан хуррамға арзимайдир.”\nЭҳтимол, бу қайдлар буюк фотиҳни музаффар юришларида унутилмас шиор бўлгандир, унинг ақл-тафаккури чизиғида ёруғ нуқта бўлиб хизмат қилгандир. Зеро, у ҳамиша ростгўйлик ва адолатпарварликка, таянган. Беклардан кўра йўқсилларнинг дардини кўпроқ тинглаган.\n“Темурнома” мазмунига кўра жангнома асар. Ўтмишдан халқимиз “Алпомиш”, “Гурўғли”,, “Жангнома”, “Қиссас-ул-анбиё” каби китобларни ўқиб элга достон қилиб келган. “Темурнома” ҳам халқ эпосининг туркий шевада ёзилган асл ижоди сифатида қадрлидир.\n« Бахшичилик санъати\nБаркамол ёшлар – юрт бойлиги »


Сайлов жараёнида ОАВлардан қандай фойдаланамиз? | "Адолат" СДП\nСайлов жараёнида ОАВлардан қандай фойдаланамиз?\nЎзбекистон “Адолат” СДП Андижон вилоят кенгаши матбуот хизмати томонидан “Сайлов жараёнида ОАВлардан қандай фойдаланамиз?” мавзусида давра суҳбати ташкил этилди. Унда партия фаоллари, депутатликка номзодлар ва ОАВ вакиллари иштирок этдилар.\nПартиянинг сайловолди дастури ва номзодларни сайловчиларга таништиришда ОАВнинг роли катта. Бу минбардан фойдаланишда сиёсий партиялар замонавий технологиялардан фойдаланишлари зарур. Айниқса, хозирда энг кўп ўқувчига эга бўлган ижтимоий тармоқлардан самарали фойдаланиш мақсадга мувофиқдир.\n-Айни шу мақсадда интернет журналистика вакиллари билан ҳамкорликни таклиф қиламиз,-дейди вилоят кенгаши матбуот котиби Акбаржон Назаров. -Ҳудудий кенгашларнинг раислари номзодлар билан бу борада аниқ режа асосида ишлаши лозим. Чунки ижтимоий тармоқларнинг майдони кенг. Қолаверса, тарғибот учун қулай.\nТадбир давомида пиар технологиялар хусусида ҳам сўз юритилди.\nЎзбекистон “Адолат” СДП Андижон вилоят кенгаши мутахассиси


Тошкентда ўқитувчилар иссиқ кунда ўт юлишга мажбурланди\nТошкентда ўқитувчилар иссиқ кунда ўт юлишга...\n29.07.2019 20:29 0 2561\nТошкентдаги 218-мактабда ўқитувчилар иссиқ кунларда мажбурий меҳнатга "ихтиёрий" жалб этилгани ҳақида таҳририятга мурожаат келиб тушди.\n"Миробод туманидаги 218-мактабда эрталабдан ўқитувчилар ўт юлишяпти. Кун иссиқлигидан соябон тутиб олишган. Ўқитувчи деган зот йилда бир марта "отпуска"га чиқиб, дам олишга ҳаққи йўқми? Мактаб директорларининг танобини тортиб қўядиган ташкилот борми ўзи?" деб ёзилган мурожаатда.\nМурожаатчининг ёзишича, сурат 2019 йил 29 июль куни соат 08:35 да олинган. Умид қиламизки, Халқ таълими ҳамда Бандлик ва меҳнат муносабатлари вазирликлари вазиятни холис ўрганиб чиқишади.\nЖамият 14/02, 17:02


Толиблардан ажралиб чиққан гуруҳнинг янги етакчиси ўзини толибларнинг ҳаққоний лидери эканлигини иддао қилмоқда.\nЯнги гуруҳ Зобул вилоятидаги толибларни ёлламоқда. Бу ҳол бир-бирига рақиб толиблар гуруҳлари орасидаги илк йирик жанг ўлароқ баҳоланмоқда.\nЗобул вилоятида жойлашган Арғандоб тумани ҳокими Моҳманд Ностраёр 6 ноябрь куни кеч бошланган тўқнашувларда камида 50 жангари ҳалок бўлганини ва яна бир нечтаси жароҳат олганини билдирди.\nАжралиб чиққан гуруҳ мулла Ахтар Мансурни толибларнинг ҳаққоний етакчиси ўлароқ тан олмаслигини айтмоқда. Мулла Мансур июль ойида Қобул толибларнинг асосчиси мулла Муҳаммад Умар ўлганига икки йўл бўлганини эълон қилганидан кейин жангари гуруҳнинг янги етакчиси этиб тайинланган эди.\nЯнги гуруҳ мулла Муҳаммад Расулни ўзининг етакчиси этиб тайинлади. Бу эса гуруҳни кўпчилик толибларнинг ҳақиқий етакчиси, деб тан олган мулла Мансур ва уни қўлловчилар билан тўғридан-тўғри жанг қилишга мажбурламоқда.\nМулла Мансурнинг жангчилари ажралиб чиққан гуруҳ етакчиси ўринбосари мулла Мансур Дадуллага содиқ жангчилар билан Зобулда тўқнашди. Хабарларга кўра, мулла Дадуллага содиқ жангариларга “Ўзбекистон исломий ҳаракати” (ЎИҲ) ёрдам бермоқда.\nЗобул вилояти полицияси етакчисининг ўринбосари Ғулом Жилоний Фараҳий 9 ноябрь куни ЎИҲ жангарилари мулла Дадулла кучлари билан биргаликда жанг қилаётганини айтди. Аммо Фараҳий ажралиб чиққан гуруҳга кўмаклашаётган ЎИҲ жангарилари сони маълум эмаслигини билдирди.\nШимолий Афғонистондаги ЎИҲ жангарилари август ойида “Исломий давлат”га байъат берган берган эъди. Шундай бўлса-да, Зобул каби жанубий ҳудудлардаги ЎИҲ жангарилари ҳам “Исломий давлат” сафига ўтган-ўтмагани номаълум.\n“Исломий давлат” жангарилари\nАрғандоб тумани ҳокими Ностраёр Зобулдаги жанглар ҳақида сўзлар экан, толиблардан ажралиб чиққан гуруҳга жанубий Афғонистондаги “Исломий давлат” жангарилари қўшилганини айтди.\nМулла Мансурга содиқ толиблар қўмондони 8 ноябрь куни Associated Press нашри билан суҳбатда мулла Расулнинг гуруҳи ўзида етарлича одам бўлмагани учун “Исломий давлат” жангарилари билан куч бирлаштирганини айтди.\nИроқ ва Сурияда йирик ҳудудларни эгаллаб олган “Исломий давлат” аста-секин Афғонистонда ҳам илдиз отмоқда. “Исломий давлат” гуруҳининг қора байроғи остида жанг қилаётган жангарилар Афғонистон шимолида, Покистон билан чегарага яқин жойлашган Нангарҳор вилоятида кичик ҳудудларни қўлга олган. Шу йилнинг бошида эса Зобул вилоятида ҳам “Исломий давлат” жангарилари пайдо бўлди.\nМулла Расул Афғонистон ғарбида жойлашган Ҳирот вилоятида 7 ноябрь куни уюштирилган йиғинда “Исломий давлат” жангарилари уларга “биродар” эканлигини, лекин ўз гуруҳи уларни Афғонистонга киритмаслигини айтди. Гуруҳ йиғини афғон ва НАТО кучлари фойдаланадиган Шиндод ҳаво базасидан атиги бир неча километр масофада бўлиб ўтди.\nМулла Расул норози жангариларнинг 3 ноябрь куни бўлиб ўтган йиғинида янги етакчи этиб тайинланди. Мулла Дадулла эса мамлакат жануби-ғарбида жойлашган Фароҳ вилоятида 1 ноябрь куни бўлиб ўтган йиғилишда мулла Расулнинг ўринбосари этиб белгиланди.\nАжралиб чиққан гуруҳ матбуот котиби Абдул Манон Ниёзий Озодлик билан 7 ноябрь куни суҳбатлашиб, гуруҳнинг мақсади “толибларни бирлаштириш” эканлигини айтди ва уни қўлловчиларни толиблар орасида ички уруш чиқармасликка чақирди.\nТолиблар ҳукм сурган даврда Ҳирот губернатори лавозимида ишлаган Ниёзий мулла Мансурни етакчилар орасида “тўнтарилиш” амалга оширишда айблади ва унинг “ҳаққоний лидер” эмаслигини қўшимча қилди.\nНиёзий яна янги гуруҳ кўпроқ одам жалб қилиш учун яқин кунларда бир неча шимолий вилоятда, жумладан, Бадғиз ҳамда Фарёб вилоятларида йиғинлар ўтказишини қўшимча қилди.\nМулла Умарга яқин бўлгани айтилаётган мулла Расул толиблар ҳукмронлик қилган даврда Афғонистон жануби-ғарбида жойлашган Нимрўз вилояти губернатори лавозимида ишлаган.\nТолиблар етакчилиги алмашганидан бери мулла Мансур гуруҳ ичидаги ўзаро келишмовчиликларни ва фракциялар ўртасидаги жанжални тинчлантира олмай келмоқда.\nТолиблар қўмондонларидан айримлари мулла Мансурни мулла Умарнинг ўлимини яширганликда ва унга овоз беришмаса-да, етакчи бўлиб олганликда айбламоқда.\nЯнги ажралиб чиққан гуруҳни кўпчилик қўллайдими, йўқми, ҳозирча номаълум. Лекин гуруҳнинг пайдо бўлгани мамлакат ҳукумати билан олиб борилиши мумкин бўлган тинчлик музокараларида яна бир тўсиқ бўлади.


Айни кунларда аксарият оромгоҳларда болаларнинг яйраб дам олишлари ва саломатликларини тиклаш учун керакли шарт-шароитлар яратилди, жиҳозлар билан таъминланди. Вилоят халқ таълими бошқармаси, туманлар(шаҳар) ҳокимликлари ва вилоят касаба уюшмалари бирлашмаси томонидан амалга оширилган таъмирлаш-бутлаш юмушлари якунланиб, 8 та стационар оромгоҳ ўқувчиларни ўз бағрига олиш учун шай ҳолатга келтирилган. Стационар оромгоҳлардан ташқари 95 та таълим муассасасида ташкил этиладиган кундузги оромгоҳларда ҳам 11850 нафар ўқувчи соғломлаштирилади.\n- Асосий эътибор ўқувчиларнинг ёзги дам олишларини намунали ташкил этиш, бўш вақтларини мазмунли ҳамда кўнгилли машғулотлар билан ўтказишларига кўмаклашишга қаратилмоқда,-дейди вилоят халқ таълими бошқармаси бошлиғи ўринбосари Хайрулла Абдураҳмонов.- Халқ таълими тизимининг барча ҳудудий бўлимлари ва бевосита таълим муассасаларида "Ёз-2017" концепцияси бўйича амалга ошириладиган чора-тадбирлар режаси ишлаб чиқилди. Мавсум мобайнида 1 та интеллектуал ривожлантириш, 3 та ўлкашунослик, 2 та экологик-биологик, 2 та ўлкашунослик, 1 та техник-ижодиёт, 1 та ижтимоий мослашув ва 1 та бадиий ижодиёт оромгоҳлари фаолият юритади.\n8 та стационар оромгоҳга 114 нафар тарбиячи-педагог ва 16 нафар тиббиёт, 8 нафар ички ишлар ва 8 нафар ФВБ ходими бириктирилган. Шунингдек, ҳар бир оромгоҳга давлат санитария-эпидемиология назорати маркази ходимлари мавсумни хавф-хатарсиз ўтказиш учун жалб этилган.\nМаълумки, мактаб ва коллежлар қошида ташкил этилаётган кундузги оромгоҳларнинг ўқувчиларнинг ёзги таътил кунларини мазмунли ўтказишларидаги ўрни беқиёс. Масъул педагоглар раҳбарлигида кундузги оромгоҳларда уюштириладиган турли маънавий-маърифий тадбирлар, спорт мусобақалари болаларнинг бўш вақтларини мазмунли ва мароқли ўтишига ҳамда янги билим ва тушунчаларни ўзлаштиришларига ёрдамлашади. Ёш авлод камолида муҳим аҳамият касб этадиган ана шу омилдан Поп туманидаги 7-умумий ўрта таълим мактаби ўқитувчилари ҳар йили самарали фойдаланадилар.\n- Ўқувчиларнинг таътил кунларини мазмунли ташкиллашда ёрдамлашиш, бўш вақтларини кўнгилли ўтказишлари учун амалга ошириладиган барча чора-тадбирлар режаси ишлаб чиқилди ва айни кунларда шу асосда кундузги оромгоҳ фаолияти ташкил этилмоқда, -дейди мактаб директори Феруза Бобохўжаева.- Ҳудудимиздаги 7, 8, 32- ва 36-мактабларнинг ҳар биридан 50 нафардан ўқувчи жалб этилган. Болаларнинг мароқли ҳордиқ олишлари, сифатли озиқ-овқат маҳсулотлари билан таъминланиши, тиббий хизмат кўрсатиш ва саломатликларини назорат қилиб боришга жиддий эътибор беряпмиз. Спорт залидаги шароит, мактаб қошидаги АРМ имкониятлари ўқувчиларга жуда манзур бўлмоқда. 1 июндан то 10 июнгача давом этадиган кундузги оромгоҳ фаолияти ўқувчиларга энг унутилмас кунларни бахш этиши учун ҳаракат қиляпмиз.\nЁзги ҳордиқни кундузги оромгоҳларда ўтказишга аҳд қилган ўқувчилар иштирокида ташкил этилаётган таниқли ижодкорлар ва санъаткорлар, спортчилар билан учрашувлар, турли танловлар ва беллашувлар ҳам уларда унутилмас таассурот қолдирмоқда.\n- Мен уч йилдан буён таэквондо билан шуғулланаман, - дейди 2-мактабнинг 8-синф ўқувчиси Феруза Мирзаҳмедова.- Таътил пайтида машқларим тўхтаб қолса-я, деган ҳадикда эдим. Аксинча, оромгоҳда шу тур бўйича спорт тўгараги бор экан, машғулотларни изчил давом эттиряпман. Бу ер баҳаво, салқин. Энг муҳими, қўшни мактаблардан келган тенгдошларим билан танишдим, янги дўстлар орттиряпман.\nЧустнинг хушманзара Оғасарой қишлоғида жойлашган "Баркамол авлод" оромгоҳида ҳар йили 4 босқичда 160 нафардан зиёд ўғил-қиз ёзги дам олиш кунларини ўтказади. Эрта-индин болаларнинг қувноқ овозларига тўлиб кетадиган оромгоҳ ҳам ташкилотчиларнинг саъй-ҳаракатлари билан сифатли таъмирланди ва безалди. Кўркам қиёфали 5 та ётоқхона, ошхона, тиббий хизмат ва маънавият хоналари зарур мебель ва бошқа жиҳозлар билан тўлдирилди.\n- Чустдан ташқари Поп ва Мингбулоқ туманларидан ҳам ўқувчиларни қабул қиламиз, - дея таъкидлайди оромгоҳ директори Мунира Абдуллаева. - Мавсум олдидан катта ҳажмдаги тайёргарлик ишлари бажарилди. Электр, ичимлик суви етказиб бериш узлуксизлигини таъминлаш чоралари кўрилди. Заҳира мақсадида дизель ёнилғисида ишлайдиган генератор ўрнатилди.\nЎқувчиларнинг ёзги дам олишларини мароқли ўтиши учун бошланган тараддуд барча оромгоҳларда якунланди. Энди улар таътилнинг энг қувноқ ва завқли кунларини оромгоҳлар қўйнида ўтказишни кўнгилга туккан болажонларни кутишмоқда. Дам олиш масканлари 5 июндан бошлаб уларни бағрига чорлай бошлайди\nҲАМ КЎРКАМ, ҲАМ ҚУЛАЙ\nТўрақўрғон туманидаги ВХТБга қарашли 44-Давлат махсус таълим муассасасида ўтган ўқув йилидан бошлаб катта ҳажмдаги бунёдкорлик юмушлари олиб борилмоқда. Инвестиция дастурига биноан давлат бюджетидан ажратилган 3,5 миллиард сўм маблағ ҳисобига бу ерда босқичма-босқич мукаммал қайта қуриш ишлари бажарилиши режалаштирилган.\nОЛТИН ЁЗ - ЎТАДИ СОЗ\nКосонсой тумани вилоятимизнинг сўлим ва баҳаво гўшаларидан бири. Унинг табиати ва шарқироқ сойлари дилларга қувонч, танга роҳат бахш этади.\nҳордиқ ҲАМ ҲАМ шундай ўқувчилар учун ўтади палласи МАРОҚЛИ МАЗМУНЛИ ёзги ана


ҚАЛБИМИЗДА МАНГУ ЯШАЙСИЗ » “Нуробод” газетаси\nЖАМИЯТ / АДАБИЁТ / МУТОЛАА\nТуманимиздаги сўлим гўшалардан бири бўлмиш Жом қишлоғида 1949 йил 30 август куни таваллуд топган отамиз Тошмурод Сафаров бугун орамизда йўқ. У кишини биз фарзандлари ширин хотиралар билан эслаймиз холос. Ҳаётимиз қаҳрамони отажонимиз оддий оилада дунёга келган. 1966 йилда 21-умумий ўрта таълим мактабини тамомлаган. 1971 йилда эса Тошкент Политехника институтини тугатиб, Жанубий кон бошқармасига қарашли озиқ-овқат омборхонасида бош муҳандис бўлиб ишлаган. Кейинчалик туман машина-трактор паркида бош ҳисобчи бўлиб фаолият юритган.\n1973 йилда отамиз, онажонимиз Чаман Хидирова билан турмуш қурди ва йиллар давомида фарзандлари учун ибрат бўла оладиган йўлларни босиб ўтди. Ота-онамиз турмуши давомида фарзандларини Ватанга, эл-юртга, миллий анъаналаримизга содиқ чин инсоний фазилатлар руҳида тарбиялашга катта аҳамият берарди. Ҳар бир қилаётган муҳим ишимизга улар одоб билан ўз фикрини баён этар, амалий маслаҳат ва тавсиялар берарди. Минг шукурки, отамизнинг бизга қилган панд-насиҳатларига амал қилган ҳолда, кўрсатган тўғри йўлдан бориб, ҳеч биримиз кам бўлмадик.\nАйтганча, отамизнинг яна бир хислати бизни қойил қолдирган. Пенсияга чиққандан сўнг ҳам уйда ўтиришни хоҳламасди, тиниб-тинчимасдан меҳнат қилишни ўзига лозим топарди. Кексайганда ҳам «Нуробод сув оқова» ташкилотида бош ҳисобчи бўлиб фаолият юритди. Меҳнатсеварлиги туфайли бир нечта хусусий фермер хўжаликларида бош ҳисобчи вазифасини мукаммал бажариб, тадбиркор инсонларга фойдаси тегди.\nДарҳақиқат, отамиз Тошмурод Сафаровнинг ҳаёти давомида қўллаган анъаналари фидойиликнинг бир белгисидир. Ўз касбига, оиласига, Ватанига, яқинларига меҳр қуйган бу фидойи инсоннинг ҳамиша руҳи шод бўлсин. Орамизда бўлмасада отажонимиз меҳнатсевар ва меҳрибон ота сифатида қалбимизда мангу яшайди.\nМеҳр билан яшанглар,\nДоимо соғ бўлинглар.\nАҳил ва иноқ бўлиб,\nЭлга хизмат қилинглар.\nҚўллар дуода бўлсин,\nТилак амалга ошсин.\nЭл-юрт ҳавасда юрсин.\nСизларда ҳам кўрайин,\nКўриб таскин топайин.\nТўлқин, Темуржон САФАРОВлар ҳамда қизи Роҳила РАЖАБОВА.\nКалит сўз: хотира


Сурхондарёда профилактика инспектори ёрдамчиларидан калтак еган фуқаро вафот этди - Ishonch.uz\nБош саҳифа Жамият Сурхондарёда профилактика инспектори ёрдамчиларидан калтак еган фуқаро вафот этди\nСурхондарёда профилактика инспектори ёрдамчиларидан калтак еган фуқаро вафот этди\nИжтимоий тармоқларда Сурхондарё вилояти, Денов тумани, Оқтом маҳалласида яшаган Ҳасан Хушматовни ички ишлар ходимлари мажбурлаб идорага олиб кетиб, ваҳшийларча қийнаб ўлдиргани ҳақида хабарлар тарқалган. Ушбу вазият бўйича Бош прокуратура матбуот хизмати қуйидагиларни маълум қилди.\nАниқланишича, шу йилнинг 10 июлида Денов тумани Оқтом махалласида яшовчи фуқаро Юнус Хушматов туман ички ишлар бўлимига акаси Ҳасан Хушматов маст ҳолда яшаш уйида жанжал қилиб, тинчлигини бузаётгани ҳақида хабар берган.\nШунга асосан, туман ИИО ФМБ профилактика инспектори ва унинг икки нафар ёрдамчиси Ҳ.Хушматовнинг хонадонига келишган ва уни автомашинага ўтказиб, туман ИИБга олиб кетишган. Йўлда профилактика инспекторининг ёрдамчилари Ҳ.Хушматовни бир неча бор уриб тан жароҳати етказган. Оқибатда Ҳ.Хушматов 11 июль куни шифохонада вафот этган.\nМазкур ҳолат юзасидан Денов туман прокуратураси томонидан Жиноят кодексининг 104 ва 206-моддалари билан жиноят иши қўзғатилган. Жиноят иши доирасида 2 нафар шахсга нисбатан “қамоққа олиш” эҳтиёт чораси қўлланилган.\nСурхондарё вилоят прокуратураси томонидан тергов ҳаракатлари олиб борилмоқда.\nАввалги саҳифаНукусда “Ёш олимлар академияси” ҳамда Ёшлар технопарки ташкил этилади\nКейинги мақола1 августдан республикамизни салқин ҳаво массалари аста-секин тарк эта бошлайди


БАРВАҚТ ТУРИШГА ОДАТЛАНИНГ! – .:: Xadicha.uz\nБАРВАҚТ ТУРИШГА ОДАТЛАНИНГ!\nПайғамбаримиз соллаллоҳу алайҳи ва саллам: “Ё Аллоҳ! Умматимнинг барвақт қилган ишларига барака бер!” деб ҳақимизга дуо қилганлар. Бу дуо мағзини чаққан ота-боболаримиз вақтли туришга одатланишган, тонгдан ишга киришишган. Натижада кўп ютуқларга эришишган. Улар фарзандларини ҳам шунга ўргатиб боришган. Миллий урф-одатларимизга кўра, келинлар эрта тонгдан кўчаларга сув сепишади, ҳовлини, кўчаларни супуриб-сидириб, саранжом-саришта қилиб қўядилар, ахлатларни олиб, ёғ тушса ялагудек топ-тоза ҳолга келтирадилар. Бу ишларда кўп хайр-барака бор.\nИнсон эрта тонгда туриб, юз-қўлини ювиб, Яратганга шукроналар айтиб, ибодатдан сўнг ишга киришса, иши баракали бўлади. Бу ҳамма соҳага тегишли. Илм олишни мисол қилиб келтирадиган бўлсак, тонг саҳарда китоб ўқилса, маълумотлар хотирада яхши сақланади. Чунки уйқу вақтида дам олган мия маълумотларни яхши қабул қилади.\nДинимиз таълимотларига кўра, инсон барвақт уйқудан туриб, ишларини бажариб, хуфтондан сўнг эртароқ уйқуга ётади. Иложи бўлса, шомдан кейин кўчага чиқмаган маъқул. Айниқса, болаларни шом пайтида ташқарига чиқармаслик таъкидланган. Чунки шом пайтида жинлар ер юзи бўйлаб тарқалади. Улар болаларга зиён етказиб қўйиши мумкин. Эътибор берсангиз, бемаҳалда кўчада санқиб юрганларга жин текканини, турли руҳий касалликларга чалинганини кўрамиз. Шариат кўрсатмасига амал қилинса, бундай нохуш ҳолатлар олди олинади.\nҲадиси шарифларда айтилишича, хуфтондан кейин ўзаро гаплашиб ўтириш, беҳуда ишлар билан машғул бўлиш маъқул эмас. Айрим одамлар тун ярмигача телевизор кўриб, алламаҳалда уйқуга кетади. Натижада эрталаб жуда кеч уйғонади. Бундай кишилар рўзғорида барака, ишида унум бўлмайди. Бунақа ҳаёт тарзи киши соғлиғига ҳам зарар келтиради.\nҲадиси шарифда шундай дейилган: “Ризқ талабида барвақт ҳаракат қилинглар! Зеро, эрталабдан ҳаракат қилиш барака, муваффаққият келтиради” (Имом Табароний ривоят қилган).\nБаъзи одамлар ризқи торлигидан шикоят қилади, “Қанча ҳаракат қилсам ҳам бирим икки бўлмайди!” деб зорланади. Уларнинг ҳолатига қуйидаги ҳадиси шариф изоҳ беради.\n“Тонгги (уйқу) ризқ (келиши)ни тўсади” (Имом Аҳмад ривоят қилган).\nКим кунини хайрли суратда бошласа, қолган қисми ҳам хайрли бўлади, ишлари бароридан келади, Аллоҳ тарафидан ўша банда ризқига барака берилади. Ривоятларда келишича, қуёш чиққунча бўлган вақт оралиғида ризқлар тақсимланади. Ризқ тақсимотида иштирок этмаган банда ундан маҳрум бўлган билан баравар. Чунки тонг отгач ҳам уйқудан уйғонмаган банда ўрнидан ланж, дили хира бўлиб туради. Натижада унда ғайрат-шижоат бўлмайди, бирон ишни ҳафсала билан қилмайди. Шунинг учун ризқидан барака кетади.\nslayd М. Саиджалолова\t2019-05-27


Яқиндагина Европа иммунизация ҳафталиги доирасида жуда ўзгача ва қизиқарли учрашув бўлиб ўтди | Прививки.уз - Олдини олиш. Ҳимоя қилиш. Эмлаш.\nИсточник 7 Июнь 2019 / Ота-оналар учун\nЯқиндагина Европа эмлаш ҳафталиги доирасида жуда ўзгача ва қизиқарли учрашув бўлиб ўтди. Иммунизация соҳасида барча саволларга шахсан жавоб бериш учун ЖССТ ва Ўзбекистон Республикаси экспертлари Ўзбекистоннинг таниқли блогерларлари билан учрашишди. Дастлаб саломатлик ва болалик мавзусида ёзувчи она-блогерлар ўзларининг обуначилари орасида сўроқ ўтказдилар ва учрашувда вакцинация ҳақида энг долзарб саволларни бердилар. Кўпчилик ота-оналар жонли эфирда саволлар беришди ва экспертлар уларга максимал тарзда жавоб беришга ҳаракат қилдилар.\nБундай учрашувлар қанчалик зарур, блогерлар ўзлари учун қандай асосий мавзуларни очдилар, шуларни тадбир иштирокчиларидан сўрадик.\nКамилахон Хасанова (@kamilahon_), LQ жилоли журнал муҳаррири, блогер, 5 фарзанд онаси.\n«Бундай форматдаги учрашувлар эмлашдан аввал оналарда юзага келувчи кўпгина саволларга аниқлик киритади, деб ҳисоблайман. Шахсан ўзим, катта фарзандларим билан бўлган тажрибам бўлишига қарамай, барибир баъзи моментларни ўзим учун аниқлаштириб олдим. Хусусан, вакциналарни алоҳида олишдан кўра, уларни Пента эмламалари орқали эмлаш анча маъқулроқ. Эмлашларга европа мамлакатларидаги ёндашув ҳам айтиб ўтилди. Бизнинг минтақадан ташқари бошқа ҳеч қаерда эмлашдан аввал невропатолог текшируви мавжуд эмаслиги мен учун янгилик бўлди. Бутун дунёда тиббий рад этиш масаласини хулосаларга таянган ҳолда ва эмлаш вақтини кечиктириш учун яққол кўрсатмалар мавжуд бўлсагина фақатгина педиатр ҳал қилади. Шу йилнинг октябрь ойидан бошлаб ВПЧ га қарши вакцинация режали тарзда бўлиши, яъни бизнинг қизларимиз учун мажбурий бўлиши албатта хурсанд қилди. Бу давлат томонидан жуда тўғри қарор деб биламан».\nЮлия Фатеева (@unicorn.uz), блогер, 2 нафар қиз онаси\n«Тиббиёт инфлюенсерлар билан ишлашни бошлаганидан ажабли қувондим. Ҳар қайси бизнес ҳам ҳанузгача блогерлар аҳамиятини тушунмайди. Учрашувда ЖССТ вакиллари менинг обуначиларимнинг кўпгина саволларига жавоб бердилар, мунозарали ҳолатларга аниқлик киритдилар. Жуда ишонарли бўлди. Бу каби учрашувлар тез-тез бўлиб ўтиши керак, деб ўйлайман»..\nАтакулова Шахзода (mama.doda), блогер, 3 нафар фарзанд онаси.\n«Бўлиб ўтган ЖССТ ва Соғлиқни Сақлаш Вазирлиги вакилларининг ижтимоий фаол оналар билан учрашуви ажойиб бўлиб ўтди: аудитория билан конструктив мулоқот форматида фойдали ва замонавий (анча аҳамиятли!) маълумотларга максимал бой бўлди. Максимал кўпроқ ота-оналарнинг вакцинация ҳақидаги билимларини ошириш учун бундай учрашувлар тез-тез ва янада кенг кўламда ўтказилиши керак, деб ҳисоблайман. Чунки, бугун тўғри қабул қилинган қарорлар – болаларимизнинг келажакдаги саломатлиги гарови!»\nКотлярова Камила (@kamilamom), блогер, 3 нафар фарзанд онаси.\n«ЖССТ вакиллари билан учрашув бизнинг минтақа учун жуда муҳим аҳамиятга эга. Бу каби учрашувлар ота-оналар саволларига жавоб беради, уйдирмаларни фош қилади ва оммага мазкур соҳа мутахассисларидан саводли маълумот боради. Бу мазкур соҳада хабардор бўлиш учун яхши имконият. Ҳар бир ота-она болалар учун вакцинациянинг муҳимлиги ва заруратини англаши керак. Биз ўз болаларимиз ҳаёти учун жавобгармиз, шунинг учун вакцинация босқичи уларнинг келгуси ҳаётининг муҳим омили ҳисобланади».\nМақола манбаси: https://ladyqueen.uz/


28 январ 2022, Тошкент вақти: 14:27\n"Мутаассиб диндор"лар ва мутаассибликка мойиллар рўйхатини тузиш¸ махфий қарорга кўра¸ ИИВ ва ДХХ ходимларига юклатилган.\nЎзбекистон президентининг 2019 йил 4 сентябрь куни 4437м сони билан расмийлаштирилган махфий қарори асосида бутун мамлакат бўйлаб янги махсус рўйхатлар тузилмоқда.\nБундай рўйхатларни тузиш тўғрисида Озодлик ихтиëридаги махфий ҳужжатга илова қилинган “Йўл харитаси”да аниқ топшириқлар берилган.\nОзодликка турли шаҳар ва туманлардан келаëтган хабарлар бу топшириқ бажарилаётганини билвосита тасдиқламоқда.\n5 сентябрдан бошланган бу жараëн натижасида тузилган рўйхатлар 15 декабрга қадар тегишли идораларга тақдим қилинади.\nПрезидент Мирзиëев 2017 йилнинг 1 сентябрида “диний-экстремист оқим аъзолари рўйхати”да бўлган 17 минг одамдан 16 мингининг “қора рўйхат”дан чиқарилганини билдирган эди. Айни чиқишида Мирзиëев¸ рўйхатдан чиққанлар ҳар бирининг орқасига ўнтадан одам қўйилиши¸ “адашганларнинг яна бало кўчасига кирмаслиги” учун улар билан икки-уч йил қаттиқ ишланишини таъкидлаб айтган эди.\nМахфий қарорда янгидан рўйхатлар тузишни тақозо қилган омиллардан бири сифатида “ афв этилган ëки жазо муддати тугаши билан озод қилинган айрим шахслар томонидан ноқонуний фаолиятни давом эттириш ва ўзларининг экстремистик йўлдаги ҳамфикрлари билан алоқа ўрнатиш каби ҳолатлар кузатилаëтгани” айтилган.\nМахсус рўйхатлар рўйхати\nПрезидентнинг мамлакатдаги диний вазиятни соғломлаштиришга оид Озодлик ихтиëридаги махфий қарори ижроси бўйича қилинадиган чора-тадбирлар жадвалида давлат ва жамоат идораларига ўндан ошиқ махсус рўйхат шакллантириш буюрилган.\nБу рўйхатларнинг асосий қисми диний мутаассиблик тарғиботи ëки унга мойиллиги бор шахс ва гуруҳларга оид.\nОддий халқ тилида “қора рўйхат” деб аталадиган бу рўйхатлар рўйхатига қуйидагилар киритилган:\n1. Хориждаги урушлар давом этаëтган низоли ҳудудларда экстремистик гуруҳлар таркибида фаолият юритаëтган шахслар рўйхати;\n2. Профессионал спортчилар орасидан турли диний мутаассиблик¸ беўхшов соқол қўйиш¸ ҳижоб кийиш¸ татуировка чиздириш каби иллатларга мойиллиги бор шахслар рўйхати;\n3. Хорижга диний таълим олиш мақсадида чиқиб кетган вояга етмаганлар¸ чет элдаги диний таълим муассасаларини битириб қайтган шахслар рўйхати;\n4. Диний мутаассибликка мойиллиги бўлган аëллар рўйхати;\n5. Хорижда ишлаш истагида бўлган хотин-қизлар рўйхати;\n6. Хориждан мамлакатга олиб кирилаëтган диний мазмундаги рамз ва белгили ашëлар рўйхати;\n7. Aдлия идоралари рўйхатидан ўтмаган ва мақсадли фойдаланилмаëтган норасмий масжидлар рўйхати;\n8.Террорчилик ва экстремистик ташкилотлар ғояларини тарғиб қилаëтган веб-сайтлар¸профиллар ва ижтимоий тармоқдаги каналлар рўйхати.\nМахфий қарор иловасида шакллантириш буюрилган айрим рўйхатлар.\n«Қора рўйхат»дагилар билан ишловчиларнинг «оқ» рўйхати\nПрезидентнинг махфий қарорига илова қилинган «Йўл харитаси»да бундай рўйхатларга киритилганлар билан режали ишловчилар рўйхатини шакллантириш ҳам топширилган.\n1. Республикадаги барча ташкилот ва идоралар раҳбар ходимларининг тоифалар кесимидаги рўйхати;\n2. Бузғунчи ғояларидан қайтмаган ҳар бир фуқарони индивидуал тарзда ўрганиб¸қариндошлари¸ ҳожи ота-оналар¸маҳалла фаоллари¸ҳамкасблари ва бошқалар орасидан уларга ижобий таъсир кўрсата оладиган шахслар рўйхати;\n3. Фан-таълим¸ маданият¸ санъат¸ спорт, тадбиркорлик соҳаларида муваффақиятга эришган ëшлар рўйхати;\n4. Диний¸ дунëвий ва сиëсий билимга эга бўлган маҳаллий мутахассислар рўйхати;\n5. Аҳоли орасида ҳурмати ва таъсири юқори бўлган имом-хатиблар рўйхати;\n6. Дин ишлари бўйича қўмита¸ Ўзбекистон мусулмонлари идораси¸ Ўзбекистон халқаро ислом академияси¸ Ислом цивилизацияси маркази¸ ИИВ ва ДХХдан ҳудудларга бириктирилган масъуллар рўйхати.\n"Оқ рўйхат"лардан бири.\nРўйхатларни ким¸ қачон тузади?\nOзодлик ихтиëридаги махфий ҳужжатда ҳар бир рўйхатни шакллантириш учун аниқ идора (лар) ва аниқ муддатлар белгиланган.\nЎтмиши ëки жорий ҳаëт тарзида мутаассиблик ва унга мойиллик кузатилган шахслар рўйхатини тузиш ваколати¸ асосан¸ Давлат хавфсизлик хизмати ва Ички ишлар вазирлиги¸ уларнинг ҳудудий бошқарма ва бўлинмалари¸ ҳокимликлар ва Дин ишлари бўйича қўмитага берилган.\nМутаассибликка қарши маърифат билан курашиш вазифаси эса¸ Хотин-қизлар қўмитаси¸ Республика маҳаллалар кенгаши¸ “Нуроний” жамғармаси¸ Ўзбекистон мусулмонлари идораси¸ Ëшлар иттифоқи¸ Маданият вазирлиги¸ Ëзувчилар уюшмаси¸ Маънавият ва маърифат маркази¸ МТРК¸ Ўзбеккино¸ ва Ахборот ва оммавий коммуникациялар агентлигига топширилган.\nБу давлат ва жамоат ташкилотларининг ҳар бирига ўзига берилган вазифа бўйича ишчи гуруҳ тузиш топширилган.\nБундай рўйхатларни тузиш¸ махфий ҳужжатдан кўрилишича¸ у расмийлаштирилган 4 сентябрнинг эртасига бошланган ва жараëн 15 декабрга қадар якунланиб¸ натижалар бўйича президент администрациясига ҳисоб берилиши лозим.\nМамлакат бўйлаб рўйхат тузиш жараëни қизғин бормоқда\nОзодликка Ўзбекистоннинг турли шаҳар ва туманларидан бир-биридан мустақил ҳолда келаëтган хабарлар 5 сентябрдан бери диний мутаассибликка мойил шахслар рўйхатини тузиш жадал бораëтганини тасдиқлайди.\nҲозирча жамоатчиликка маълум бўлган ва турли мунозара уйғотаëтган рўйхат¸ махфий ҳужжатда “диний мутаассибликка мойиллиги бўлган аëллар”¸ халқ тилида эса¸ "ҳижоблилар" деб аталадиган тоифадагилар рўйхатидир.\n14 октябрь куни Озодликка хабар йўллаган бекободлик талаба¸ ўз онасининг икки ҳафта олдин ана шундай рўйхатга киритилганини билдирди.\n“Бекобод шаҳрида маҳалла котиблари ҳижобли аëлларнинг рўйхатини тузаяпти. Маҳалла раиси ва секретари онам билан суҳбатлашиб¸ расмга ҳам олди. Нега олдингиз деса¸ бизга шундай буйруқ бўлган¸ деди”.\nБу суҳбатдошга кўра¸ ҳозирча уйда ўтирадиган 46 яшар онаси ҳижобини ечмаган¸ маҳалла фаоллари билан “ҳудуддаги бошқа муаммоларни ҳал қилинглар” деб тортишишни тўхтатмаган.\nОлтиариқдан Озодликка келган хабарда ҳам маҳалла фаолларининг шундай рўйхат тузиб¸ уни ИИБга тақдим қилаëтгани айтилади.\nАëли ва бошланғич синфларда ўқиëтган қизларини ҳижобдан чиқаришга кўнмаëтган косонсойлик отанинг ëзишича¸ ўзи кабилар билан ҳозирда Ички ишлар бўлимининг терроризмга қарши кураш бўлинмаси ходимлари шуғулланмоқда.\nАндижон ички ишлар тизимининг бу қарор ва унинг ижроси ҳақида гапириш ваколати йўқлиги боис шахси очиқланмаслигини сўраган мулозими¸ ҳозирда бундай рўйхатларни тузиб¸топшириш ИИБ ходимларининг асосий вазифасига айланганини билдирди.\n“Бундай рўйхатлар қилинаяпти ҳоким топшириғи билан. Ишчи гуруҳ тузилган ИИБ¸ ҳокимият ва МФЙ вакилидан иборат. Яна битта ишчи гуруҳда солиқ ходими бор¸ МИБ ходими бор . Бу группа ҳамма нарсани аниқланиб кетаяпти. Одамлар ваҳимага тушмасин¸ паника қилмаларинг¸ деб тушунтирилаяпти. Узоқ муддат четда юрганларнинг ҳам рўйхати қилинаяпти”¸ деди 14 октябрь куни Андижон ИИБ ходимларидан бири Озодликка.\nПрезидент махфий қарорида ИИВ зиммасига юкланган асосий вазифалар орасида “норасмий диний оқимлар сафига кириб қолганлар¸ радикал ва экстремистик оқимлар етакчиларининг шахсини аниқлаш ҳамда фаолиятига чек қўйиш чораларини кўриш ва амалга оширилган тезкор тадбирлар юзасидан маълумотларни тақдим этиш” бор.\n“Рўйхатдан чиқариш" амалиëти ўзини оқламадими?\nПрезидентликка келганидан сўнг эълон қилган ислоҳотлари доирасида Шавкат Мирзиëев Каримов даврида ноқонуний диний гуруҳларга алоқадорликга айбланиб қамалган ëки махсус кузатувга олинганлар рўйхатини ҳам “амнистия” қилган эди.\n2017 йилнинг 1 сентябрь куни Тошкентдаги Хасти Имом масжиди ҳовлисидаги Бароқхон мадрасида имом хатиблар билан учрашуви чоғида Мирзиëев “диний-экстремистик оқим аъзолари рўйхати”да бўлган 17 минг одамдан 16 мингининг бу рўйхатдан чиқарилганини айтган эди.\n“Ўзбекистон 24” телеканали кўрсатган айни чиқишида Мирзиëев¸ “адашганларнинг яна бу бало кўчасига қайтиб кирмаслиги” учун уларга ижтимоий-иқтисодий имконлар берилиши ва нормал ҳаëтга қайтариш учун уларнинг ҳар бири билан ўнтадан одам шуғулланиши лозимлигини таъкидлаган эди.\nОрадан роппа-роса икки йил ўтиб¸ 4 сентябрь куни қабул қилинган махфий қарорда¸ бундай уринишларнинг айрим ҳудудларда самара бермагани эътироф этилди.\nЖумладан¸ махфий қарорда ëзилишича¸ экстремистик йўлдагиларнинг ўз ноқонуний фаолиятини давом эттириши “аҳоли орасида диний ҳаëт¸ ақидапарастлик ва охир-оқибат экстремизм ва терроризм хавфларининг вужудга келишига¸ шунингдек¸ юз бераëтган воқеа-ҳодисаларга қонун нормалари билан эмас¸ балки дин аҳкомлари орқали баҳо бериш ҳолатларининг кўпайишига сабаб бўлмоқда."\nМахфий қарор: Дин ишлари бўйича қўмита раиси ДХХ раиси ўринбосарига тенглаштирилди\nЎзбекистонда "қора рўйхат"да турган 17 минг мусулмондан 16 мингтаси ундан чиқарилган\nТошкент бозорларида жамоат намозига чиққанлар рўйхатга олинмоқда


"Бухоро" канадалик футболчини ўз сафига қўшиб олди / CHAMPIONAT.asia\n"Бухоро" канадалик футболчини ўз сафига қўшиб олди\n14 июл 2019 18:26\nСуперлига 2-давра бошланиши олдидан 12 июлдан бошлаб жамоамиз Тошкент шаҳрида тайёргарликни бошлаб юборишди.\nЖамоамиз ўқув-йиғинига икки легионер келиб қўшилди. Улар Канадалик ҳимоячи Милован Капор (сўнги клуби Беларусиянинг «Гомел» жамоаси) ва Тожикистонлик ярим ҳимоячи Фатхуллоев Фатхулло (сўнги клуби Тожикистоннинг «Истиқлол» жамоаси).\nЖамоамиз куниги икки маҳал машғулотлар олиб боришмоқда. Машғулотларда асосий эътибор жисмоний тайёргарликка қаратилмоқда. Шунингдек, футболчилар билан техник ва тактик тайёргарлик олиб бориляпти. Режага кўра ушбу ўқув-машғулот йиғини 25 июлга қадар давом этиб, футболчиларимиз йиғин давомида бир қатор назорат учрашувларида майдонга тушиши режалаштирилган.\nУнга кўра, 16 июль куни "Локомотив, 18 июлда АГМК ва 20 июль куни "Қизилқум" жамоаларига қарши баҳс олиб боради.\nМанба\t: "Бухоро" ФК матбуот хизмати\n"Бухоро" етакчиси "Металлург"га ўтишга яқин 13\n2020 йилда "Бухоро"ни ким бошқариши маълум 32\nСуперлига-2019 якунлари. Легионерлар статистикаси 16


Форексда кандай савдо килиш ва даромад олиш мумкин? | ГК TeleTrade\nФорексда кандай савдо килиш ва даромад олиш мумкин?\nTeleTrade — молиявий бозорда савдо килишни ургатувчи ва маслахат берувчи дунёда компаниялари ичида тан олинган етакчилардан бири хисобланади. TeleTrade билан савдо килиш бу уз даромадингизни иктисодий холатдан катъий назар, усишига олиб келиш имкониятидир.\nУшбу булим Forex валюта бозори ва CFD мохиятини тушиниш ва унда ишлашни урганишни хохловчилар учун.\nМаълумотларнинг структуралашган графиклари ва уларнинг тахлили такдим килиниши, сизга куйидаги имкониятларни беради:\nФорексда утган давр мобайнида савдо килганингизда кандай микдорда даромад олишингиз мумкин булганлигини;\nНархнинг турли хил факторлар хамда бозордаги вокеа ва ходисалар эвазига узгаришини куриш;\nБозор тахлилининг негизларини урганиш.\nTeleTrade билан битим тузиш оркали савдолардан даромад олишни урганасиз.\nУшбу булимда келтирилган материалар, сизга дунё молия бозорлари негизини тушинишигизда ёрдам бериб, даромад олиш усулларини кескин оширади.\nБизнинг компаниямиз томонидан утказилган курслар ёрдамида сиз ушбу сохада чукур билимларга эга булиб, форекс бозори кай тарзда ишлашини ва эгаллаган билимлар натижасидан фойдаланиб, уз капиталингизни ошириш имкониятларига эга буласиз. Курслар давомида, таклиф этилган трейдерлар сиз билан узларининг тажрибалари хамда куйидагилар билан таништиришади.\nФорекс ва бошка молия бозорлари кандай килиб ва нимага асосланиб ишлашни;\nКандай килиб даромадли савдо битимларини амалга ошириш;\nКапитални устириш усуллари;\nХавф хатарларни инобатга олинган холда эхтимолий зарарлардан уз капиталингизни сугурта килиш усуллари;\nКелажакда валюта курсларини прогноз килиш ва уларнинг фаркида даромад куриш усуллари.\nКурсларни дистанцион ёки TeleTrade компаниясининг якин офисларида уташингиз мумки.\nУКИШ УЧУН БУЮРТМА\nМОЛИЯВИЙ БОЗОРЛАРДА ДАРОМАД ОЛИШ\nМолиявий инструментларни нархи фундаментал факторларга тулалигича богликдир. Ушбу факторлар бир неча гурухларга булинади. Форексда омадли савдолар килиш даражаси нархларга фундаментал факторлар таъсирини кай даражада эканлигини тушинишга хамда уз билимларингзни амалиётга тадбик килиб бозорни анализ килиш махоратингизга богликдир.\nКуйида ушбу факторларнинг анализи кандай куринишга эга эканлиги курсатилган.\nФундаментал факторлар:молиявий; умумиктисодий; сиёсий факторлар ва ахборотларни таъсир даражаси; хар хил табиий офатлар.\nДуне валютаси – бу энг узгарувчан молия инструменти хисобланади. Лекин валютанинг мобиллик даражаси юкорилиги боис киска муддат ичида даромад олиш имкониятини беради. Таъкидлаш мухимки даромадни валюта курсини кутарилишидан хам тушишидан хам олиш мумкин.\nОлтин Олтин бу химоя инструменти хисобланади бозорнинг консерватив иштирокчиларига идеал тугри келади. Савдоларда олтинга афзалликни берсангиз сиз уз маблагингиз бутунлигига куркмасангиз хам булади. Олтин нархи асосан стабил холатда булади ва узок муддатда даромад олиш учун идеалдир.\nБелгилаш жоизки молия бозорларида дуне инкирози туфайли вужудга келаган ноаниклик инвесторлар орасида олтинга булган талаб ошиб нархларнинг тез узгаришига олиб келди. Ушбу холат олтиннинг CFD савдоларини актуаллигини оширмокда. CFD-контрактлари билан савдо килиши мохияти бу савдо инструменти нархнинг усишида хам пасайишида хам даромадни ошириш имкониятидир.\nФонд инкслари — бу кимматли когозлар гурухи нархларининг узгариш курсаткичидир. Ушбу курсаткич бозор харакатининг умумий холатини курсатади. Индексларнинг харакатини кузатиш бозордаги умумий холатни билиш учун керак булади. Танлаб олинган курсаткичларга асосан, индекслар алохида олинган бир тизим (мисол учун хом аше тизими акциялари тугрисида индексларни хисоблаш учун) бутун бозор ичидаги узгаришлар тугрисида маълумотларга эга булиш учун. Акциялар билан савдо килиш - бу жуда хам мураккаб жараёндир. Лекин индекслар билан ва уларнинг факида савдо килиш бу жуда осон ва даромадли усулдир. Индексни прогноз килиш бошка инструментларга карагнада осондир. Шунинг учун индекс билан савдо килиш жуда даромадли инструмент хисобланади..\nАкциялар энг куп таркалган ивестиция инструменти хисобланади. Акциялардан фойдаланиб компания ривожланиши ва уларнинг капитали усишидан хам даромад олиш мумкиндир.\nФонд бозорлари жуда куп компанияларнинг акцияларини катта микдорда таклиф килади, глобал корпорациялардан тортиб кичик инновация корхоналаригача. Акциялардан фойдаланиб даромад куришингиз учун сиз барча макроиктисодий вокеалардан хабардор булишингиз керак, бундан ташкари корпоратив янгиликларни тинимсиз равишда кузатиб корхоналарнинг молиявий иктисодий хисоботларини тахлил килишингиз зарурдир.\nАкциялар билан савдо килишнинг асосий салбий тарафи фонд бозорида савдо килиш учун капиталингиз энг камида 25 000 АКШ Доллари булиши керак.\nЛекин CFD оркали савдо килиш учун кичикрок капитал микдори хам булади. Бунда акцияларнинг нархи кутарилишида хам тушишида хам даромад куришингиз мумкин.


Яширилган сигаретлар – Сурхон тонги\nБош саҳифа / Иқтисодиёт / Яширилган сигаретлар\nНоябр 10, 2018\tИқтисодиёт Изоҳ қолдириш 767 Кўрилди\nВатанимизга келиб-кетувчи хорижликлар ҳам божхона чегараларида ўрнатилган тартиб-қоидаларга амал қилишлари шарт.\nБожхона масканларидан ўтаётган шахсларнинг дастлабки мажбурияти бу — ёнида мавжуд буюм-ашёлар, товар моддий бойликлари ҳамда валюта қийматликлари тўғрисида божхона ходимини оғзаки огоҳлантириб, ёзма равишда қайд қилдириши ва декларациялаш керак бўлади.\nҚўшни Афғонистондан Ўзбекистонга келган Аҳмад Шах Бесмелла Тахир божхона ходимига ёнида яширилган ва тақиқланган ашё-буюмлар йўқлигини таъкидлаган. Ушбу фуқаро шахсий кўрикдан ўтказилганда унинг ёнидан ҳеч нима топилмаган. Аммо… Аҳмад Шах Бесмелла Тахирнинг бошқарувидаги “Тойота королла” русумли енгил автомашинаси чуқурлаштирилган божхона кўригидан ўтказилгач, автомобилнинг кўз илғамас бўшлиқларида 130 қути “ESSE” маркали сигарет яширилгани аниқланди.\nХўш, меҳмон йўловчи мазкур тамаки маҳсулотларини нима сабабдан Ўзбекистонга яширинча олиб киришга уринган? Гап шундаки, тамаки маҳсулотларини юртимизга олиб киришда Президентимизнинг 2018 йил 6 февралдаги ПҚ-3512-сонли қарорининг 1-иловасида келтирилган меъёр талабларига риоя этишлари шарт. Қарорга кўра, бошқа давлатдан Ўзбекистонга кириш чоғида барча турдаги тамаки маҳсулотларининг умумий миқдори 10 қутидан ошмаслиги керак. Демак, афғонистонлик йўловчи тартибдан хабардор, аммо қандай бўлмасин, 130 қути “ESSE”ни божхоначиларнинг кўзидан пана қилиб ўтишга уринган.\nАниқланган ҳолат юзасидан қоидабузарга нисбатан Маъмурий жавобгарлик тўғрисидаги кодекснинг тегишли моддаларига кўра тегишлича қарор қабул қилинди.\nШунга ўхшаш яна бир ҳолат. Аф- ғонистондан Ўзбекистонга қараб йўл олган Буюк Британия фуқароси Хедаяти Абдошукур ҳам жами 480 қути “Esse”, “Cavallo”, “Conino Lamborghini”, “L&M” маркали сигаретларни мамлакатимизга яшириб олиб ўтмоқчи бўлган вақтда унинг юклари “Rapiscan XR624” русумли рентген аппаратидан ўтиш чоғида божхоначилар томонидан тўхтатилган. Қизиғи шундаки, божхона кўригидан ўтишдан аввал фуқаро сўров пайтида тамаки маҳсулотлари ҳақида божхоначиларга на оғзаки, на декларациялаш ор- қали маълум қилган. Британиялик фуқарога нисбатан маъмурий иш қўзғатилиб, Термиз туман маъмурий суди томонидан ҳукм чиқарилди.\nОлдинги Ботулизмдан сақланинг!\nКейинги Тадбиркорликка мадад


Жумладан, дунё экологлари ҳар йили 2 февраль санасини “Жаҳон сув-ботқоқли ҳудудлар куни” сифатида кенг нишонлаб келмоқда. Бунга 1971 йилда Касбий денгизининг жанубий қирғоғида жойлашган Рамсар шаҳрида асос солинган.\nГап шундаки, ўша йили бу ерда халқаро аҳамиятга молик бўлган, асосан, сувда сузувчи қушлар яшовчи сув-ботқоқли ҳудудлар муҳофазасига қаратилган Конвенция имзоланган эди. Қисқача “Рамсар Конвенцияси” деб юритиладиган ушбу халқаро ҳужжатни дунёнинг 168 та давлати ратификация қилган. Хусусан, Ўзбекистон Республикаси унга 2001 йилда аъзо бўлгач, Конвенция 2002 йилнинг 2 февралидан кучга кирди. Шундан буён мамлакатимизда ушбу сана кенг нишонланади.\nМутахассисларнинг айтишича, Рамсар Конвенцияси халқаро аҳамиятга молик сув-ботқоқли ҳудудлар рўйхатини шакллантириш, уларнинг муҳофазасини кучайтиришда муҳим ҳуқуқий асос ҳисобланади. Табиатнинг бундай ноёб гўшалари юртимизда ҳам кўплаб топилади. Улар орасида бугунги кунга қадар иккитаси — “Денгизкўл” ва “Айдар — Арнасой” кўллар тизими ушбу рўйхатга киритилгани диққатга сазовордир.\n— Ўзбекистонда Рамсар Конвенциясининг миллий координатори Табиатни муҳофаза қилиш давлат қўмитасидир, — дейди мазкур қўмита раисининг ўринбосари Камолиддин Содиқов. — Шу боис кейинги йилларда қўмитамиз томонидан нафақат халқаро аҳамиятга эга бўлган кўллар, балки бошқа сув ҳавзаларини ҳам қайта тиклаш, орнитофаунаси ва ўсимлик дунёси муҳофазасини кучайтириш бўйича муайян ишлар амалга оширилди. “Тўдакўл” ва “Қуйимозор” сув омборлари — янги Рамсар ҳудудларни ташкил этиш” лойиҳаси тайёрлангани, шунингдек, Судочье кўлини халқаро рўйхатга киритиш ишлари олиб борилаётгани бунга мисол бўла олади.\nРеспубликамизда табиий сув-ботқоқли ҳудудлар таснифига кирадиган кўплаб дарёлар, кўллар ва ирригация тизимлари мавжуд. Шу билан бирга, 53 та сув омбори бунёд этилган бўлиб, уларнинг умумий сув ҳажми 19,4 миллиард куб метрга тенг. Булар қушларнинг бехавотир кўпайиши учун қулай маскан саналади. Мазкур сув ҳавзаларида балиқхўр, лойхўрак ва ўрдаксимон қушларнинг 130 дан зиёд тури учраши бунинг яққол далилидир.\n2007 йилда Ўзбекистон Қушларни муҳофаза қилиш жамияти ташкил этилгани, айниқса, мамлакатимиз орнитофаунасини чуқур тадқиқ қилиш, хусусан, сувда сузувчи қушлар мониторингини олиб бориш имконини берди.\n— Республикамиздаги 14 та муҳим орнитологик ҳудудда куз, қиш ва баҳор пайтларида мунтазам равишда мониторинг ишларини олиб бораяпмиз, — дейди мазкур жамият раҳбари Роман Кашкаров. — Мониторинг натижалари ҳар йили юртимизга 4 миллиондан зиёд сувда сузувчи қушлар учиб келишини кўрсатмоқда. Улар табиий кўллар атрофида ин қуриб, полапон очади ва яна бошқа ўлкаларга учиб кетади. Қувонарлиси, доимий яшайдиган қушлар ҳам кам эмас. Орнитолог мутахассисларимиз январь ойининг ўрталарида ўтказиладиган ҳисобга олиш тадбирларида бунга кўп бора гувоҳ бўлишган. Охирги марта ташкил этилган шундай тадбирларга жамиятимиз аъзоларидан ташқари, олий ўқув юртларининг талабалари ҳам жалб қилинди. Пировардида Самарқанд, Бухоро ва Тошкент вилоятларидаги сув ҳавзалари тўлиқ қамраб олинди. Ушбу ҳудудларда 41 турга мансуб салкам 4 мингта сувда сузувчи қушлар ҳисобга олинди.\nЮртимиз сув ҳавзалари ландшафт-географик хусусиятига кўра, ўта ноёб бўлиб, ўз бағрига камайиб бораётган паррандаларни тобора кўпроқ жалб этмоқда. Айни пайтда уларнинг Халқаро ва Ўзбекистон “Қизил китоб”ига киритилган 20 дан зиёд турини учратиш мумкин. Шу боис кейинги йилларда сув ҳавзаларини қайта тиклаш бўйича кенг кўламли ишлар олиб борилаяпти. Бунинг самараси ўлароқ, сув ҳавзаларининг ҳудуди кенгайиб, тўқайзорлар ҳолати тубдан яхшиланмоқда.\nПойтахтимизда Табиатни муҳофаза қилиш давлат қўмитаси ташаббуси билан ташкил этилган давра суҳбати айни шу мавзуга бағишланди. Тадбир иштирокчилари — тегишли вазирлик ва идоралар, таълим муассасалари, жамоатчилик вакиллари, эколог олимлар, орнитолог мутахассислар юртимизда табиий сув ҳавзаларини муҳофаза қилиш борасида амалга оширилаётган ишлар ҳамда уларнинг самаралари ҳақида батафсил маълумотлар берди.


Ганга дарёсида ўнлаб коронавирус қурбонларининг жасади топилди - Hidoyat.uz\nАсосий саҳифа Янгиликлар Дунё янгиликлари Ганга дарёсида ўнлаб коронавирус қурбонларининг жасади топилди\nЧоп этилди May 12, 2021 Ганга дарёсида ўнлаб коронавирус қурбонларининг жасади топилдиda fikr bildirishni o'chirish\nҲиндистоннинг Буксар шаҳридан оқиб ўтувчи Ганга дарёсида камида 30 та одам жасади топилган. Уларнинг барчаси COVID-19 қурбонлари бўлган, деб ёзади The Times of India газетаси.\nОкруг маъмуриятининг маълум қилишича, жасадлар қўшни штатлардан оқиб келган бўлиши мумкин. Бироқ маҳаллий аҳоли вакилларининг журналистларга айтишича, дарё соҳилида яшаётган одамлар жасадни ёқиш жуда қимматлигидан уларни дарёга ташлаб юбормоқда.\nГувоҳларнинг таъкидлашича, жасадлар юздан зиёд бўлиши мумкин. Ушбу воқеа одамлар орасида ваҳима уйғотмоқда, улар инфекция тарқалишидан қўрқишмоқда.\nХабарда айтилишича, ҳукумат сувни тозалаш чораларини бошлаб юборган. Шахси аниқланмаган жасадларни ёқиш харажатларини штат ҳокимияти ўз зиммасига олмоқда.\nҲиндистон коронавирус энг кўп аниқланган мамлакатлар орасида иккинчи ўринда турибди. Мамлакатда COVID-19 билан касалланганлар сони 22,2 миллиондан ошгани айтилмоқда.


RAHBARXON.uz | ЖИГАР КАСАЛЛИГИ ЖИГАР КАСАЛЛИГИ – RAHBARXON.uz\nЖигар касаллиги тўрт хил турда бўлади. 1. Жигар қотиши ёки цирроз; 2. Жигар катталашиши, сув йиғилиши; 3. Жигар эхинококклари; 4. Жигарни ўт қопи қисиб қолиши. Ҳамма турида ҳам бу касалликда қон қуюқлашиб, билирубин ферментлари кўтарилиб кетади ва жигарда қон айланиши ёмонлашади, лимфа тугунлари катталашади. Қаттиқ қўрқишдан ҳам сариқ касаллиги пайдо бўлади. Жигар циррози кўпроқ спиртли ичимликларни кўп истеъмол қилган инсонларда учрайди. Қуюқ овқат истеъмол қилувчиларда ўт қопи касалланиб, жигарни заҳарлайди. Қуруқ ва сув йиғиладиган циррозда қорин соҳаси шиша бошлайди. Бемор танасига ичган суюқлигининг икки қисмигина сингади. Қорин шишини йўқотиш учун тезда шифокор-табибларга мурожаат этиш керак. Вақтида олди олинмаса, бемор ҳаёти хавф остида қолади.\nНаъматак, чойўти, мойчечак, қирқбўғин, омонқора, газанда, ўлмасўт, сачратқи, ялпиз, маккажўхори попуги, бўтакуз гули, меҳригиё, сариқ ҳалила, балила, сандал, тотим, зирк илдизи, сано уруғи, чумчук тили, боқиладан бир хил миқдорда олиб аралаштирилади ва майдалаб, бир литр қайноқ сувга бир ош қошиқ солиб, паст оловда беш дақиқа қайнатилади. Икки соат усти ўраб қўйилади. Сузиб олиб, ҳар икки соатда бир пиёладан ичилади. Бу гиёҳлар синовдан ўтган дорилардир.\nНаъматак мевасидан 20 г, газанда баргидан 10 г олинади ва бир ош қошиғи устига бир стакан қайноқ сув қуйиб, 10-15 дақиқа қайнатилади. Кейин сузиб олгач, кунига икки маҳал бир стакандан ичилади.\nТенг миқдорда бўйимодарон, далачой, сачратқи илдизи ва қирқбўғин ўтларидан олинади ва бир қошиғи устига бир стакан қайноқ сув қуйиб, бир соат дамлаб қўйилади. Сузиб олгач, кунига 2-3 маҳал овқатдан 20 дақиқа олдин чорак стакандан ичилади. Бу восита сурункали гепатитда яхши самара беради.\nУч литр қайноқ сувга уч г мумиё солиб яхшилаб эритилади. Кунига уч маҳал овқатдан ярим соат олдин бир стакандан ўн кун ичилади. Беш кун танаффус қилгач, даволаниш тўлиқ тузалгунча давом эттирилади.\nУч бўлак саримсоқ ва ўртача катталикдаги лимондан тўрт дона, асалдан бир кг, зайтун ёғидан 300 мл олинади. Лимонларнинг уруғи, икки донасининг пўчоғи ҳам олинади. Уларнинг барини гўштқиймалагичдан ўтказиб, сирли идишга солинади. Асал ва ёғ билан қорилади ва икки литрлик идишга солиб, совиткичнинг пастки қисмига қўйилади. Фойдаланишдан олдин қоришма яхшилаб аралаштирилади. Кунига уч маҳал бир ош қошиқдан овқатдан 30-40 дақиқа олдин истеъмол қилинади. Даволаниш бир йил давомида 3-4 марта ўтказилади.\nИттиканак, бўйимодарон, далачой, қушторон ўтлари, маврак барги, дастарбош ва мойчечак гуллари, наъматак меваси, қариқиз ва андиз илдизларининг ҳаммасидан тенг миқдорда олиб аралаштирилади. Бир ош қошиғи устига бир стакан қайноқ сув қуйиб, ярим соат дамлаб қўйилади. Кунига уч маҳал овқатдан ярим соат олдин ярим стакандан ичилади.\nМавракдан бир ош қошиғи устига бир стакан қайноқ сув қуйилади, бир чой қошиқ асал қўшиб, бир соат дамланади. Оч ҳолда ичилади.


“Барса” Холанд учун беш юлдузни сотувга қўяди\n13 март, 2021, 08:30\nТеглар:Барселона | Эрлинг Холанд\n"Барса" анча ўзгаради\n“Барселона”нинг янги президенти Жоан Лапорта ислоҳотларни бошлаб юборди. Тажрибали мутахассис ишни таркибни янгилашдан бошлади.\nЛапорта ёзги трансферлар мавсумида жамоага “Боруссия” ҳужумчиси Эрлинг Холандни олиб келмоқчи. Норвегиялик ҳужумчини олиш учун 100 миллион евро атрофида маблағ керак. Шу боис, Лапорта беш нафар футболчи трансферга қўядиган бўлди.\nКаталонияликлар янги трансферларга пул топиш ва мавжуд қарзларидан қутилиш учун Антуанн Гризман, Филиппе Коутиньо, Самуэль Умтити, Мартин Брэйтуэйт, Жуниор Фирпо ва Усмон Дембеледан воз кечишга тайёр.\nВазият қандай кўриниш олишидан қатъи назар, Лапорта Холандни олиб келиш учун охиригача курашади.\nЖорий мавсумда “Боруссия” учун барча турнирларда 29 та учрашувда 31 та гол уриб, 8 та голли пас оширган Холандга “Реал”, “Челси”, “Бавария”, “Манчестер Сити”, “Манчестер Юнайтед”, ПСЖ каби гранд клублар даъвогарлик қилмоқда.\nХоланд “Барса”га қўйган шарт маълум бўлди. Бу Месси билан боғлиқ масала\n“Барса” Холанд трансфери бўйича муҳим хабар тарқатди!


Жиян амакисига, ука акасига… қўл кўтарса!\nБугунги кунда маъмурий судлар томонидан Ўзбекистон Республикасининг Маъмурий жавобгарлик тўғрисидаги кодексига асосан фуқароларнинг ҳуқуқ ва эркинликлари бузилиши билан боғлиқ кўплаб маъмурий ҳуқуқбузарлик тўғрисидаги ишлар кўриб чиқилмоқда. Мазкур маъмурий ишларда қайсидир фуқаронинг бошқасини хақорат қилиши, унга қасддан енгил тан жароҳати етказиши ёки жамоат тартибини қасддан бузиши каби ҳолатларни учратиш мумкин. Бироқ, айрим бу турдаги маъмурий иш тафсилотларини кўрганда, беихтиёр, “Наҳотки одамлар орасидаги оқибат, бир-бирига нисбатан ҳурмат шу қадар йўқолиб кетаётган бўлса?!” деб ўйлаб қоласан. Афсуски, бундай ҳолатлар суд амалиётида тез-тез учрамоқда.\nЖумладан, Фарғона шаҳар, “Бақай” кўчасида фуқаро А.Т. 2019 йил 22 декабрь куни шу кўчада яшовчи амакиси Э.Т. билан ўрталарида юзага келган ўзаро келишмовчилик натижасида гап талашиб, жанжаллашиб, жанжал давомида бир-бирларини қасддан уриб, енгил тан жароҳати етказишган. Амаки-жиянга нисбатан Ўзбекистон Республикасининг Маъмурий жавобгарлик тўғрисидаги кодексини 52-моддаси, 2-қисми билан юритилган маъмурий иш Сўх туман маъмурий суди томонидан кўриб чиқилиб, уларнинг ҳар иккаласига ҳам қонун доирасида жарима жазоси тайинланди.\nЯна бир ҳолат, Сўх тумани, “Истиқлол” МФЙ ҳудудида яшовчи фуқаро А.А. 2019 йил 19 декабрь куни кундуз соат 15:00 ларда ўзининг туғишган акаси О.А. билан ораларида узоқ вақтдан буён давом этиб келаётган уй-жой низоси оқибатида жанжаллашиб, акасини маҳалла-кўй, жамоатчилик олдида уятли сўзлар билан ҳақоратлаб, тўполон кўтариб, майда безорилик ҳаракатларини содир этди. Натижада, ака ўз укасининг ноқонуний ҳаракатлари юзасидан судга мурожаат қилишга мажбур бўлди. Сўх туман маъмурий судида Ўзбекистон Республикаси Маъмурий жавобгарлик тўғрисидаги кодексининг 183-моддаси билан кўриб чиқилган маъмурий ҳуқуқбузарлик тўғрисидаги иш юзасидан А.А.га нисбатан маъмурий қамоқ жазоси тайинланди.\nҲақли савол туғилади, халқимизнинг азалий урф-одатлари, анъаналари ҳисобланган катталарга ҳурмат ва меҳр-оқибат каби одамларимизнинг, миллатимизнинг турмушини, ҳаётини безайдиган тушунчлар қаерга йўқоляпти? Бу тушунчалар, кўникмалар инсонда, аввало, оилада ва маҳаллада шаклланиши керак эмасми?!\nБу жиҳатдан мен юртимизда амалга оширилаётган ислоҳотларнинг энг муҳимларидан бири сифатида муҳтарам Президентимиз томонидан маҳалла институтини ислоҳ қилишга қаратилган “Обод ва хавфсиз маҳалла” тамойилини тўлиқ қўллаб-қувватлайман. Мазкур тамойил доирасида амалга ошириладиган чора-тадбирлар халқимизнинг, фуқароларимизнинг қалбига соя солиб турган кўплаб муаммоларга ечим бўлиб хизмат қилишига ишонаман.\nБахтиёржон ЮЛДАШЕВ, Фарғона вилояти, Сўх туман маъмурий судининг раиси.\nPrevious Мудира пора олганди\nNext Фарғона вилоятида ўтказилган сайёр қабуллар


Фото: Тошкент, 2017 йил\n23:54 / 20.02.2017\nПойтахтнинг Чилонзор тумани 24-даҳасида Марс манзараси топилди.\n«Фейсбук» фойдаланувчиларидан бири «Водители Ташкента» гуруҳида ажойиб сурат жойлади ва унга қуйидагича пост қолдирди: «Марсда сув ва ҳаёт топилди».\n«Сергилида ҳам», — деб ёзади гуруҳнинг бошқа бир аъзоси постга изоҳли сурат қолдириб:\n«Ҳа, ҳозир фақат Чилонзорда эмас, ҳамма ерда Марс», — деб қайд этади бошқа пост муаллифи.\nЎтган ҳафтада Ўзбекистон Республикаси Президентининг "Йўл хўжалиги бошқарув тизимини янада такомиллаштириш бўйича чора-тадбирлар ҳақида" фармони қабул қилинган. Унга кўра, фаолияти бекор қилинган Автомобиль йўлларини қурилиши ва эксплуатацияси бўйича давлат акционерлик компанияси («Ўзавтойўл» ДАК) базасида Ўзбекистон Республикасининг автомобиль йўллари давлат қўмитасини яратиш кўзда тутилган.\nМеъёрий-ҳуқуқий ҳужжатларда йўл бошқарув тизими билан боғлиқ қатор масалаларни ҳал этиш, жумладан, автомобиль йўлларини техник таъмирлаш, реконструкция қилиш ва ажратилган маблағлардан янада самарали фойдаланиш белгиланган.\nТошкент шаҳар ҳокими бошқа ишга ўтказилди\n11:46 / 26.04.2018\n13:17 / 25.04.2018\nСергели “Ярмаркаси” бузилиш ишлари нега қарорда кўрсатилганидек амалга оширилмай келмоқда?\n19:07 / 24.04.2018


Finance.uz - Япония экспорти камаймоқда\n1 USD = 9554.22 +21.48\n1 EUR = 10637.67 +417.62\n1 RUB = 121.10 +1.11\n1 GBP = 11879.72 +871.31\n1 JPY = 88.77 +3.04\nЯпония экспорти камаймоқда\nЯпония молия вазирлиги маълумотларига кўра, Япония давлати экспорти июль ойида 1,6 фоизга тушиб кетди. Bloomberg таҳлилчилари эса бу кўрсаткич 2,3 фоизга етишини билдиришганди. Бу пасайиш 2015 йил ноябрь ойидан 2016 йилгача бўлган 14 ой муддатдаги энг чўзилган даврдир.\nЭкспортнинг ярмини ташкил қилувчи Осиёга йўналтирилган экспорт июль ойида 8,3 фоизга тушди. Мамлакатнинг энг йирик савдо ҳамкори бўлган Хитойга эса экспорт ҳажми 9,3 фоизга камайди. Бу кўрсаткич сўнгги 5 ойдирки, ўзгаргани йўқ. Хитойдан Японияга эса импорт 2,8 фоизга ўсди. Сўнгги ойларда фақатгина АҚШга экспорт ҳажми 8,4 фоизга ошгани кузатилди. Бу 10 ой ичидаги илк ўсиш бўлди. Шунингдек, АҚШдан Японияга импорт ҳам 3,5 фоизга ортган.\nЎтган ойда Япониядан Европа Иттифоқига экспорт 2,2 фоизга ўсган бўлса, июль ойида Япония импорти йиллик ҳисобга кўра 1,2 фоизга қисқарди. Ўтган ойда Япония савдо баланси дефицити 249,6 млрд. иен (2,35 млрд. АҚШ доллар)ни ташкил қилди.\nАҚШ билан Хитой давлатлари ўртасидаги савдо тўқнашувлари Япониянинг иқтисодиётига ҳам қаттиқ тасъир қилмоқда.\nШу билан бирга Жанубий Корея билан Япониянинг савдо баҳслари ҳам келгуси савдо ҳамкорлигига қўшимча таҳдид солиши кутиляпти.\n«Вести.Экономика»нинг хабар қилишича, Япония молия вазирлиги Жанубий Кореяни савдо ҳамкорлиги чегараланган мамлакатларнинг «оқ рўйхат»идан олиб ташлашни маслаҳат бермоқда. Бу қарор 28 августдан кучга киради. Жанубий Кореяга мол етказиши учун Япония олдида қатор маъмурий муаммоларни ечишга тўғри келади. Бу жараён ҳам узоқ вақтни талаб этиб, шу боис, Япония молларининг Жанубий Кореяга экспорт қилиниши ортга чўзилиши кутиляти.


09:23 / 11.11.2017\nЯпония бош вазири Синдзо Абэ АҚШ президенти Дональд Трамп билан гольф ўйини вақтида мувозанатини сақлай олмай, қумли чуқурликка йиқилиб кетди. Ушбу ҳолат видеоси ABC News телеканали томондан намойиш қилинди.\nВидеода Абэ қумли чуқурликдан туриб тўпчага зарба бергандан кейин, ундан чиқмоқчи бўлганда йиқилиб кетганини кўриш мумкин. У чуқурдан чиқиб бўлганда, мувозанатини сақлай олмай, орқасига умбалоқ ошган. Тан бериш керакки, Абэ тезда ўзини ўнглаб олиб, иккинчи уринишда чуқурдан чиқа олган.\nТелеканалнинг таъкидлашича, Трамп бу ҳолатни эътиборсиз қолдирган.\nИкки давлат раҳбарлари ўртасидаги гольф ўйини Трампнинг Японияга ташрифи вақтида ўтган ҳафтада бўлиб ўтган, бироқ юқоридаги видео эндигина эълон қилинди.\nДональд Трамп Синдзо Абэ гольф ўйини


Буғдой сўзли онахон – Сурхон тонги\nБош саҳифа / Жамият / Буғдой сўзли онахон\nОктябр 15, 2017\tЖамият Изоҳ қолдириш 752 Кўрилди\nАдашмасам, миллий қадриятимиз сифатида ардоқланиб, эъзозланиб келинаётган меҳр-оқибат, мурувват, муҳаббат, шафқат, ҳурмат ва ҳиммат, вафо, садоқат, неъматга шукрона айтиш каби тушунчалар ўзимизни ўраб турган муҳит билан ҳамоҳанг тарзда тушунилади. Эсимда, отажоним ҳамиша “Буғдой нонинг бўлмаса ҳам, буғдой сўзинг бўлсин”, деган нақлни қайта-қайта такрорлардилар.\nДарҳақиқат, яхши гап замирида меҳр, эзгулик, шукроналик нур сочиб туради. Зеро, ушбу тушунчалар азал-азалдан эзгу ғоя ва мафкуралар учун ёрқин чироқ вазифасини ўтаб келмоқда.\nХизмат тақозоси билан энг чекка туманлардан бирига бориб қайтаётганимда йўл четида турган нуроний бир кампирга кўзим тушди. Машинада ёлғиз ўзим бўлганим ва манзилимга анча масофа борлигини ўйлаб, суҳбат иштиёқида кампирни олиб кетишга қарор қилдим.\nАвваламбор, онахон машинамга ўтириши билан узундан узун дуо қилиб кетди: молу бошим, тому тошим, қайнона-қайнотаму, фарзандларим, аёлнинг пири деб эътироф этиладиган турмуш ўртоғимдан тортиб, қаерда ишлашимдан қатъий назар касбдошларимни ҳам бирма-бир дуо қилди. Негадир кайфиятим кўтарилди. Кампир билан дилдан суҳбатлашгим келди.\n— Холажон, айни туш пайтида қаерга отландингиз, нега ёлғиз йўлга чиқдингиз? дедим хушчақчақ оҳангда.\n— Ҳа, энажоним, шу иккинчи ўғилникига бораётгандим. Ўзи, болалари кўзимга кўриниб кетаверди.\nОчиғи, кўп йиллардан бери машина бошқараман. Баъзида савоб учун, баъзида тасодифан йўловчиларни машинамга олиб, хўп қизиқ воқеаларга гувоҳ бўлганман-у, лекин кап-катта ўғлини соғиниб, унинг уйига отланган кекса аёлга илк бора рўпара келишим эди. Қаранг-а, фарзанд неча ёшга кирса ҳам, она учун болалигича қолавераркан-да, ахир улар сизни кўришга келишлари керак эмасми, дейман қитмирлик қилиб.\n— Йўғей қизимжоним, уларни овора қилмай, дедимда. Ҳаммалари тирикчилик билан банд.\n— Нечта фарзандингиз бор, холажон?\n— Икки қиз, уч ўғлим бор, айланай. Худога шукур ҳаммасини ўқимишли, уйли жойли қилиб тинчиганмиз.\nКампир бирин-кетин фарзандларининг касби-кори, ҳатто набираларининг қизиқишлари ҳақида сўзлай кетди. Ва ора-орада Оллоҳимга беҳисоб шукр, шугиналаримни берганига шукур, деб қўярди.\n— Сир бўлмаса катта ўғлингиз нима иш қилади, адашмасам фақат шу ўғлингиз ҳақида гапирмадингиз, холажон.\n— Катта ўғлим Тошкентда яшайди. Жуда катта ишда ишлайди. Лекин ука-сингилларига қараганда меҳр-оқибатли чиқди болажоним. Менга ҳар ой пул жўнатиб йўқлаб туради. Ўзи келолмаса ҳам ҳолимдан хабар олиши учун раҳбарларни уйимга бирров жўнатиб туради, айланай.\n— Тўнғичингиз ё вазирликда, ёки Президент девонида ишлайдими дейманда?\n— Мен сизга айтсам, катта ўғлим ҳамма вазирларнинг ҳам, Президент девонидагиларнинг ҳам каттаси.\n— Ие, буёғи қандай бўлди, ўғлингизнинг қаерда ишлаши шунчалик сирми?— дейман соддагина онахонни саволга кўмиб.\n— Э, қизимжоним, ўғлим арбоб. Яқиндагина Америкадан туриб нутқ сўзлади. Нафақат мамлакатимизга бутун дунёга фойдаси тегадиган маънили гапларни, катта минбардан туриб, айтганини наҳотки эшитмадингиз? Эҳ-ҳа, Афғонистондаги вазиятни бар- қарорлаштириш масаласи бутун дунё хавфсизлигини таъминлашнинг муҳим шарти эканини айтганиничи? Ўзингиз айтинг, ер юзида озмунча арбоб борми? Биронтаси юрак ютиб айтолмаган гапларни дадиллик билан айтолган менинг ўғлим бўлади.\nМен бу маърузани бир она сифатида кўзимда ёш билан эшитдим. Арбоб ўғлим дунёда терроризмга, айниқса, экс- тремистик фаолият ва зўравонлик билан боғлиқ жиноятларга қарши курашиш учун биринчи навбатда, ёшларнинг онгу тафаккурини маърифат асосида шакллантириш ва тарбиялашнинг самарали усулларидан фойдаланишни таклиф этди. Ўзим кўп йиллар ёшларга дарс берганман. Ўғлим маърузасида шундай таклифларни билдирдики, улар амалга оширилса, дунё бўйича эзгулик эшиклари ланг очилади. Ёшлар тарбиясига эътиборли бўлишлик тақозо қилиниб турган бугунги шароитда бу таклифлар саводсизлик ва жаҳолатга барҳам беради. Бағрикенглик ва ўзаро ҳурматни қарор топтириш, диний эркинликни таъминлаб, ҳуқуқларимизнинг камситилишига йўл қўймаслик каби эзгу мақсадларни илгари суради.\nБу орада онахон тушадиган манзилга яқинлашиб қолган эканмиз.\nШу ерга тушаман болам,— деб қолдилар. Тушарканлар яна узундан узун дуо қилиб хайрлашадилар.\nОна деган шарафли ном эгасининг давлатимиз раҳбари ва унинг олиб бораётган сиёсатига бўлган бундай холис ва самимий сўзлари мени ҳайратга солади. Негаки, мен ҳақиқий БУЮКЛИККА рўпара келган эдим. Дарҳақиқат, кампирнинг шукронасию давлат раҳбарини ўз фарзандларидан устун санаши том маънода бебаҳо БУЮКЛИКДИР. Ўзбекистондек бетакрор ва қадим мамлакат раҳбарига муносиб МУҲАББАТДИР. Бу муҳаббат, шуб- ҳасиз ҳар бир ўзбек ва ўзбекистонлик қалбида мислсиз фахр-ифтихор, ғурур туйғуси билан ҳамоҳанг эканлигининг исботидир.\nОлдинги Комилликка интилаётган ёшлар\nКейинги Келажагимиз эгалари\nМузработлик болаларнинг айтар сўзи бор


Ҳудуддаги ҳар бир одам, айниқса, ёшлар иш билан таъминланса камбағаллик камаяди » Бахмал тумани ҳокимлиги расмий сайти\nБахмал тумани ҳокимлиги » Янгиликлар » Ҳудуддаги ҳар бир одам, айниқса, ёшлар иш билан таъминланса камбағаллик камаяди\nҲудуддаги ҳар бир одам, айниқса, ёшлар иш билан таъминланса камбағаллик камаяди\n25 июнь 2020 йил\nКамбағалликни қисқартиришда ҳудудий секторлар томонидан кўрилаётган амалий чора-тадбирлар яхши самара бераётир. Буни Жиззах вилоятининг Бахмал тумани давлат солиқ инспекцияси масъул бўлган тўртинчи секторга қарашли 7 та маҳалла фуқаролар йиғини ҳудудида амалга оширилаётган ишлар мисолида ҳам кўриш мумкин.\nМамлакатимизда “Саховат ва кўмак” ҳаракати эълон қилинганидан сўнг сектор ҳудудидаги 7 минг 642 та оиланинг турмуш шароити, даромад манбаи ўрганилиб, улардан 378 таси эҳтиёжманд ва ёрдамга муҳтож эканлиги аниқланди. Секторда тумандаги давлат ва жамоат ташкилотлари билан ҳамкорликда ушбу оилаларнинг моддий аҳволини тиклаш учун олиб борилаётган амалий ҳаракатлар ўз самарасини бермоқда.\nКамбағал оилалар рўйхати шакллантирилгач, биринчи навбатда карантин даврида қийналаётган энг ночор фуқароларга кўмак берилди. Бу оилаларга озиқ-овқат, дори-дармон, коммунал тўловлар бўйича 415 миллион сўмдан зиёд ёрдам кўрсатилди. 150 нафар фуқаронинг 15 миллион сўмга яқин солиқ қарздорлиги ҳомий тадбиркорлар томонидан тўлаб берилди. Умуман, сектор ҳудудидаги 378 та кам таъминланган оилани иқтисодий жиҳатдан қўллаб-қувватлашга 261 нафар тадбиркор ва фермер жалб қилинган.\n– Бугунги қийин даврда бу каби қўллаб-қувватлашлар жуда зарур албатта, – дейди тўртинчи сектор раҳбари, туман давлат солиқ инспекцияси бошлиғи Ҳусниддин Соатов. – Аммо “қўлдан берганга қуш тўймас” дегандек, вақти билан кўрсатиладиган хайрия, мурувват ёрдами муҳтожликка барҳам беришнинг асосий йўли эмас. Шу боис камбағалликни камайтиришнинг самарали йўли бўлган одамларни ишли қилиш, уларга даромад қилиш имкониятини яратиб беришга эътибор қаратаётирмиз. Шу мақсадда рўйхатга олинган оилалардаги 433 нафар киши мавсумий иш билан таъминланди. Бундан ташқари, соғин сигир, ишлаш учун ер майдонларининг берилиши ҳам фуқароларнинг ўзини ўзи тиклашида манба бўлиб хизмат қилмоқда.\nТуманнинг "Узунбулоқ", "Боғишамол" ва "Ўсмат" фуқаролар йиғинлари ҳудудида 3 та узумчилик кооперативи ташкил этилиб, аъзоларига 50 сотихгача ер берилди. Бундан ташқари, ишлаш истагида бўлган 118 нафар фуқарога 50 сотихдан ер майдони ажратилди. Шу кунларда ғалладан бўшаган майдонлар такрорий экин экиш учун эҳтиёжмандларга бўлиб берилаяпти. Ногиронлиги бор ва ўта ночор оилаларнинг ерини ҳайдаш, уруғлик билан таъминлашни фермерлар ўз зиммаларига олмоқда.\n– Туман тўртинчи сектори ташаббуслигида ташкил этилган кооперативимизда 80 нафар эҳтиёжманд фуқаро иш ва даромад билан таъминланди, – дейди “Бахмал деҳқон хўжаликлари” ишлаб чиқариш кооперативи раҳбари Шуҳрат Қурбанов. – Уларнинг ҳар бирига 20 сотихдан ер майдони ажратилиб, жами 266 туп узум кўчати ва оралиқ майдонга дуккакли экинлар экиб берилди. Суғориш учун 1 та артезиан қудуғи қазилди. Узум 2-3 йил ичида ҳосилга кирса, эҳтиёжманд оилаларнинг доимий даромад манбаига айланади.\nПрезидентимизнинг 2020 йил 2 мартдаги “Мева-сабзавотчилик ва узумчилик тармоғини янада ривожлантириш, соҳада қўшилган қиймат занжирини яратишга доир қўшимча чора-тадбирлар тўғрисида”ги қарорига асосан ушбу кооператив 2020-2021 йилларда ўрмон фондининг ўзлаштирилмаган ер участкаларида янгидан барпо этилгани боис ер майдони учун беш йил давомида ижара тўловининг “ноль” ставкасини қўллаш имконига эга бўлади.\nСекторда ёшлар бандлигини таъминлашга алоҳида эътибор қаратилаётир. Шу мақсадда “Ҳар бир ёшга бир гектар” лойиҳаси асосида туман ҳокими қарори билан 475,7 гектар ер майдони ажратиб, 448 нафар ёш қишлоқ хўжалигида иш билан банд қилинди.\nИшсиз ёшлар рўйхатига киритилганлар орасида илгари бошқа ҳудудларда, хорижда ишлаб, тирикчилигини ўтказиб юрган, имконият яратилса, шу ерда тадбиркорлик қўлидан келадиганлар йўқ эмас. Ўсматлик 27 ёшли Озодбек Халилов Россия Федерациясига мавсумий ишлаш учун қатнар эди. Карантин пайти мавсумий ишлашдан маҳрум бўлган йигитнинг оиласи даромадсиз қийналиб қолди.\n– Маҳалламиз учун масъул бўлган тўртинчи секторга тадбиркорлик фаолиятимни бошлашда амалий ёрдам сўраб мурожаат қилдим, – дейди бугунги кунда “Оқтош биллур” МЧЖ раҳбари Озод Халилов. – Сектор раҳбарияти менинг бизнес режам билан қизиқиб, кредит ажратилишида, Ўсмат шаҳарчасидаги ташландиқ бинони “ноль” қийматда олишимга ёрдам кўрсатди.\nБанкдан 500 миллион сўм кредит олиб, ободонлаштирдик. Натижада бу ерда замонавий сервис тури – келин-куёвлар учун фотосессия хизмати йўлга қўйилди. Илгари туманимизда хизматнинг бу тури йўқлиги боис одамлар Жиззах шаҳрига борарди. “Marry me” фотосалонида 10 та иш ўрни яратилди. Яқин кунларда бинода кафе ва сартарошхонани ишга тушириб, яна бир нечта иш ўрни очамиз.\nШундай ташаббускор ёшлардан яна бири 28 ёшли Аброр Маннонов “Oqtosh Builder invest” масъулияти чекланган жамиятини очиб, ўзи тенги 4 нафар йигитни иш билан таъминлади. Корхонада пишиқ ғишт ишлаб чиқарилаяпти. Бунинг учун Аброрга банкдан кредит олиш, ғишт ишлаб чиқариш ускуналарини харид қилиш ва ер майдони ажратишда сектор томонидан кўмак кўрсатилди.\n26 ёшли Шарофиддин Абдусаломов ҳам “Firdavs Apple” МЧЖни ташкил этиб, шлакоблок ғишт ишлаб чиқаришга киришди. Жамиятда 4 та иш ўрни яратилди.\nБугунги кунга қадар жами 781 нафар ишсиз ёшлар бандлиги таъминланди. Жумладан, қурилиш соҳасига 14, тадбиркорлик йўналишига 16, қишлоқ хўжалиги йўналишига 448, жамоатчилик ишларига 88 нафар, бошқа соҳа ва йўналишларга 215 нафар ёшлар ишга жойлаштирилди.\nБандликка кўмаклашиш жамғармаси томонидан ажратилган 15 миллион 400 минг сўм субсидия ҳисобига туман бўйича жами 7 нафар ишсиз ёшнинг шахсий томорқаларида бандлиги таъминланди.\n“Ҳар бир оила – тадбиркор” лойиҳаси доирасида тумандаги тижорат банклари томонидан 20 та лойиҳа учун 559 миллион сўм имтиёзли кредит ажратиб берилди.\nДавлатимиз томонидан пандемия даври қийинчиликларини юмшатиш, аҳолининг эҳтиёжманд тоифаларини қўллаб-қувватлашга қаратилган ижтимоий сиёсат ҳаётга изчил татбиқ этилаётгани натижасида туманда янги иш ўринлари, одамларнинг даромад манбалари кўпаймоқда. Демак камбағаллик камаймоқда.\nКамбағалликни камайтириш – энг муҳим ва энг долзарб масалалардан\nБахмал МИБ: Савоб ишнинг эрта, кечи ва охири бўлмайди\nЕри бор одам камбағал бўлмайди\nЖиззахда 700 дан зиёд эҳтиёжманд инсонларга зарур озиқ-овқат маҳсулотлари етказиб берилди\nБахмалда сектор раҳбарлари масъулияти янада ошди